url: =Minam kip hihna dingin ~ Hau Za Cin :: ZOMI DAILY\nposted on 12 February 2016 at 10:25 am Lomkholna: Article, Hauzacin\n1. Minam Min Kician Neih Kisam:\nLeitungah minam kip ahi peuhmah in minam min kician khat na nei uh hi. Midangte ciamtehna a tuampi ahih hangin amau leh amau a kicihna uh min khat na nei uh a, tua pen a lian a neu in na thei uh hi. Thei bek hilo in a deihna, a cihnopna, a bul, a kipatna dongin na tel sitset uh a, midang in bangbang a gen zong un kilinglo, amau kicihna khiam vetlo uh hi. Tua bang minam kip a, politics huihpi guahpi in nawksuk nawkto taleh puklo hi.\nIndia gama mualtungmi Garo akici te amau leh amau Achik kici uh a, midangte’n Garo ciin ciamteh taleh amau leh amau akisap uh ciang Achik cih bek mah zang uh hi. Tu in India kumpi in damdamin Achik ciin theita uh hi. Tu in Achik minam sung pan India gambup a holhsuak thei politicians khawng hong om a, minister nangawn nei in amau tenna gam Shillong pan gamlapi himah leh khantohna ding vai (development programs) tampi kigelsak hi. Minam min kician a neih uh, a kep uh a hamphatpih ding hita hi.\n2. Pau Kician Neih Kisam:\nPau gina nei uh hi. Pau pen minam dang tawh kibatlohna lahna khat hi a, ko mituam hi ung cihna ding akilatna khat ahi hi. Pau dangin zeel in pau dangin vuknelh sawm mah leh minam kician hihna dingin minam pau a kem tinten pawlkhat kisam hi. Minam pau a zangthei nawnlo, a mangngilh, a dang a zui zaw a om hangin minam pau a zang ngitnget mi kisam hi. A tunga i gen Garo te bang amau tenna khua leh gamsung vuah amau pau mah zang tangtang uh a, pau dang a zang khuapi ah a om uh hangin Achik pau a zang tampi mah om veve uh hi.\nAchik pau zang kei le uh Achik minam ahihna uh kiam ding ahih manin a minam uh a kembit uh cihna ahi hi. A pau uh hoih in hoihkei ta leh zang, kisin, inn sung, khuasung, vengsung ah zang uh a, mangsaklo uh hi. Eimi nungak amau gama Nurse sin a paite bang hong ciah uh ciang Achik pau vive zang se uh a, thuguk a gennop uh ciang Achik pau tawh amau teng kiho ziau uh a, luvai sak mahmah hi. Minam kip hihna dingin pau kep kul a, midang zong theihsak ding, hilh ding, sinsak ding kisam hi.\n3. Ngeina Kician Neih Kisam:\nMinam a kici peuhmah in amau zat ngei pupa ngeina khat na nei uh hi. Kizep dan hiam, kikholh dan hiam, lo neih dan hiam, zi leh pasal kipui dan hiam, nop ni dah ni zat dan hiam amau zat ngei khat na nei hamtang uh hi. India ah Hindu te in a kiten uh ciang numei te inn ah mopawi bawl uh hi, tua pen amau ngeina ahi hi. Nitumna lam mikang te in mopawi pen biakinn ah bawl uh hi. Nop ni in Hindu te in annek na pi bawl mahmah uh a, annek khit ciang sweets nek ding na uang zat mahmah uh hi.\nLungdam ahih manin i kam zong a khum ding hi, ci uh hi. Khasi minam te in misi a om ciangin sigal khempeuh anne sak uh a, anne lo in sigalte ciahsak lo uh hi. Tua manin sihna pen a haulo te adingin vangik mahmah suak hi. Ahi zongin amau ngeina ahi hi. Achik te in pawi a neih uh ciang khuang saupi tum in lam uh a, phit tum in nungak tangval gualnuam uh hi, tua pen amau ngeina ahi hi. Bangzahta in mi kawmkal ah a teng uh zong a ngeina uh a hunhun in zang uh a, mangsaklo uh hi.\n4. Biakna Kician Neih Kisam:\nMihing nuntakna ah a kisam mahmah leh sia leh pha khentelna dingin a kizang biakna pen minam kip peuhmah in a kician khat na nei uh hi. Milim bia te in zong milim mah na bia suaksuak uh a, singbul suangbul bia minamte in zong tua mah na zui uh hi. Ahoihzaw ding amuh mateng un minam khat in biakna paipi khat na nei uh hi. Dawi bia te in zong amau dawi biak mah na thupi bawl uh a, minam kician ahihna uh a lahna uh khat hipah hi. Nitumna lamte biakna a zuite zong a minam a minam in damdam in kihei in biakna a laih uh hi. Biak neilo, paai neilo cih bang pheng om mawk mawk cih bang minam kician a om thei kei hi. A biak a hoih a, ahoih kei zongin biak leh paai khat nei limlim minam minam kician ahi hi.\n5. A Tunga Teng Kepcing Kisam:\nMinam kip i cihte in a tunga minam min, minam pau, minam ngeina, minam biakna cihte limtak a kemcing uh hi. A mangthangloh na dingin kisinsak uh a, kihilh toto in khangthakte zong a pantah uh hi. Minam pawlkhat bangin amau minam manthan ding lau ahih manin minam dang tawh kihelzau lo dingin na kihilh uh hi. Minam dang tawh kiteng lo ding nangawn in na kisinsak uh hi. India mite’n gamdang mite tawh kiteen ding na hanthawn hetlo uh a, tua mah bangin India gam sunga nam neuzaw tampi in India minam lianzaw te tawh kiteen loh ding na kisinsak koikoi uh hi. Tua pen minam kideidanna hilo in amau minam a itna uh leh a khantoh ding a deihna uh ahi hi.\nMinam kepna dingin minam min midang theihna dingin hanciam uh a, minam min tawh kihel theihna khempeuh ah kihel in, ko minam taang in kong kihel uh hi, ciin gen pahpah uh hi. Politics ah hi hen aw, biakna vai ah hi hen aw, social activities ah hi hen aw minam min tawh a kithei tam theithei dingin kihel uh a, cialna zong official in minam min tuang laidal mah tawh na kicialsak tektek uh hi. No kua? Ko tuate hi ung… cih hipahpah hi. Minam min neilo a kihel cih khawng na utlo pah uh hi. Tua pen minam min zuakna leh minthangsakna ahi hi.\nMinam pau zong a hi thei bangin kisinsak uh a, a theilote hilh in a theite pahtawi uh a, a sin dingin mizol uh hi. Chinese te in bangin amau pau pen a mawkna in mi hilhhilh tazen uh hi. Tua pen amau pau kizang leh cihna hi a a minam uh a kem ahi hi.\nMinam ngeina zong mi khempeuh muh theih dingin lah theihna peuh ah lak uh a, kihel theihna peuh ah ka minam ngeina uh hih bang hi ciin lak kawikawi uh hi. Sangnaupangte in hita leh, khua sung mite in hita leh, biakna khangno te in hita leh minam ngeina lak kawikawi uh hi. Kumpi vai diakdiak ah bang minam min kiciamteh pahpah ahih manin minam kipna ding nasep lianpi ahi hi. Tua manin kumpi in zong Culture na thupi sak mahmah hi. Hih bang lam neite tua minamte hi, ciin ciamteh uh hi. Hih bang ngeina neite tua minamte hi ci uh hi.\nMinam kip a kici khempeuh minam min, pau, ngeina, cihte a nei hi uh a, a ciil in a kip kei zongin a kipna dingin mite lak, theisak, tangko, hilh, sinsak cih bangin na hihhih uh hi. Tua pan in minam hihna mite in thei deuhdeuh uh a, a sawtna ciangin tua bang ahihte tua minamte ciin tel pah uh hi. Dragon lim a om leh China gennopna, uncle Sam lim a om nak leh America gennopna, Queen lim a om nak leh England gennopna cih bangin mite in na tel pahpah uh hi. Vaphual lim i muh leh ei zong eimi a hi cih i tel pah hi; midangte’n hong telpah tam, hong theipah tam? Hau Za Cin\nPrevious: Tulaai Leitung Thuthang Tuamtuam Updates February 11, 2016\nNext: UNHCR – CDU pan UN zummai kimat vai zaksak kikna


timestamp: atn

url: =Tulaai Leitung Thuthang Tuamtuam Updates September 29, 2014 :: ZOMI DAILY\nposted on 30 September 2014 at 11:58 am Lomkholna: Khawmpau, Myanmar, News, World, Zomi\n· Hongkong gam ah kumpi vaaihawmna deihlo leh Democracy diktak lunggulhna tawh mipi tampi tak in September 28,2014 ni in Lungphona nei uha, Palik te khitui luansak thaute tawh kaapgawp ahihman palik leh mipikikaal sona kiliamsuahna dong nasiatak in piang hi. Mipi te in September 29,2014 nizong nasiatak in lungphona zomto suakding in geelna nei uhhi.\n· Iraq gam IS migilo te phualpi lian zawdeuh ahi Falluja, Amariya al-Falluja khuapi teng US leh Apawl te in September 28-29 ni sun le zaan tatsatko in kaap uha, Iraq gaalkaap te in zong Leilampan atha neihzah mah un nanawk gawp uh ahihman tamsimsim kikgo zo hi ci in Iraq kumpilam thunei te in taangkokhia uhhi.\n· Kumpi kiteelna abawlzawh uh sawtkhop khat sung mee tang vaai a abuai Afghanistan gam sung Kumpi ding a teelcing makaai ahi Dr Abdullah leh Mr Ghani kikal thukimna hoih mahmah khat ongnei uha, tukithukim na dungzui in Mr Ashraf Ghani Afghanistan gam I President ding in September 29 ni in kiciamna la taktak ta hi.\n· 2014 kum sung bekbek in Mediterranean tuipi tung ah gambelh ding zong peemta mi 3,072 Europe gamlam zuanding te in anuntaakna uh beilawhkhin ta hi ci in Gambeel vaaisai International Organization for Migration ( IOM) te in September 29 ni in thusuah taangkokhiatna bawlkhia uhhi.\n· Belgium gamte in IS migilo tawh kizom hiding a upmawh Belgium gammi 46 te September 29 ni in Court ah sam uha, mi 8 bel court ah kah in adang mi 38 te Syria gam ah pai a si maw ahihkei leh bu mang maw cih Belgium kumpi theunei ten telcian tak a akan laaitak uh ahihi. Europe gambup pi pan IS migilo te huhding mi 3,000 kuankhia ci in Prime Minister David Cameron in nungkaal in genkhia khin hi.\n· Ukraine gam Donetsk khuapi sung a om International vanleeng tual naaihuai teng ah Ukraine gaalkaap te leh Russia deih migilo te September 29 ni in nasiatak in kikaap uha, Ukraine gaalkaap 7 in nuntaakna beilawh ci in kumpi thuneite in genkhia uhhi. Hihthu hang in gaalkidona kikhan semsem ding ci in Ukraine ten gen uhhi.\nPrevious: Tedim Post :: 29 September 2014\nNext: Pu General Tun Kho Pum sih dan


url: =Malaysia gamsung ah March khadong ni satpi in salaiding :: ZOMI DAILY\nposted on 29 January 2016 at 12:37 pm Lomkholna: Health, Malaysia, News, Sawltak, World\nKhuahun kikhelna El Nino Phenomenon hangin Malaysia gamsung ah tulaitak ni satpi in salela a, tuapen March khadong satpi in salaiding hi ci’n khuahun atheite in genkhia uhhi. Malaysian Meteorological Department panin Director-general Datuk Che Gayah Ismail akicinu in genkhiatna ah Malaysia gamsungpen ni salua ahih manin, ahih theihleh apua lamah nisa kikapsak luakei un, pumpi cidam nading leh Hydration apianloh nadingin tui tampipi dawn un ci’n vaikhakna neihi.\nKumsim in December khasung pen China leh Siberia gamlampan hongnung huihpi hangin vot zawdeuh hi. Tukum pen Malaysia gamsung atamzaw ah guihtui tawm mahmah a, kumdang tawh tehna in 20% pan 60% bang kiamzaw cihi. Tuahangin Malaysia gamsung keu luamahmah a, nizong satpi in saveva mawk hi. Khuahun khualumna zong 0.5 pan 2.0 Degree Celsius ciangdong kahto hi ci’n kumpi thuthei te’n genkhia uhhi.\nTuaban ah nisuahnalam tuipidung East Coast lamahzong guahtui pen abeisa hunte sangin 20% bang kiamzaw cihi.\nAdiak in naupang naungek neite in na taneu te uh tuisiang or tui huanminsa tampipi dawnsakding thupi mahmah dinghi. ZD Sawltak #zomidaily\nPrevious: The Greatest Generation ~ Hau Za Cin\nNext: Satan a kii tawh ong pai lo


url: =Thupi Ihsak Kibang Lo :: ZOMI DAILY\nposted on 20 August 2015 at 9:00 am Lomkholna: Article, Thawntuang\nA tam zaw ih tupna leh ih ngimna a kibang phialzongin Thupi Ihsak Kibang Lo sese hi.\n“No Pawlpi tebek Vantung gam tungding hileh Van tunggam neu sinteh” cih Tuimang Khua a Pa Go Ngaih Pau in ciamnuih genna ah agen pen ka ngaihsut kik ciangin Pawlpi thupi sak lualiang mitawh kilemloh pih cihzong mi om thei hi. Tuapen Thupi Ihsak a kibanglo na hilel tak hi. Mikhat thupitsak zong gensiatpha dingleh langbawl pahding hihetlo aa, ei thupit sakzong ki liatsakna in neihloh ding zong thupi zaw lai hi.\nAfrica (Mivom) te HL Electric Centre ah Sangkah a tuahteh hong pai-in van hong enen aa, a vandeih pen a ma ngaihsutna sang’ in hong tamzaw aa, ka pu kiangah aniam theipen bangzah cihhong dongin a niampen a genhangin a ma ngaihsutna tawh ki tuaklo ahih manin hong khiamlai in ci-in ngen aa, atawpna ah Africa mivom pa in kei Sangnau pang hi’ng sumzong neihlo hi’ng hong hehpih in cihdongin ka pu tungah a nget hangin ka pu in kei Sangnau pang ka hikei hi cih na dawng ziau hi.\nEi Zomite zong ih neihlohna, ih pillohna, ih hauna le ih pil luatna te pen mite in hong Thupi ngaihsut kha dinghi cih ih ngaihsut hangin midangte in hong hawlmawh hetlo na hilel tak hi. Ih neulai pekpanin a gentheih ih hiphal zongin mite lak leh minamdang te lak ah ih pholak hangin hong laina ding omtuan lo hi.\nZomite pen khangto taleng, nekding muta leng a thumnuam phadiakte ih hihi. Lungkimloh cihpen Zomite sungah khanglian sakkha hihang. Tuabang ngaihsutna pen Pasian thutawh na kilehbulh mahmah hi. Pasianin a piangna khempeuh te tungah lungkim un, nuamsa un cih hong vaikhak thu zaza napi hangin ih thu-upna te Biak innsung ciangbek ih huamsak nuam hi.\nZomite’ sungah a pilte ih zahtaak siamkei aa, ih Pastor te minphatna ih neihsak nuamkei aa, ih maikai te minsiatna tawh ih kidimsak nuam hi. A sem taktak te adingin thu ih ngetsak kha hetkei aa, ei ma ading bekbek in thulela ih vaihawm thapaai hi.\nMite adingin sepsak, thuphabawl cihpen ih pianpih lungsim tawh ki lehngat taphial mah leh nang lungpen kuamah in hong hei theilo ahih manin nang lungsim thu om zia te na lungngaih ding kong deihsak hi. Ni khat in khatvei beek na dinnamun leh nasepkhiatsa te ngaihsut hunzong na pia zel in. Pasian tungah lungdam kohding nisim in ihneih tawntung hi. A thum tawntung dingte ih hisam kei hi.\nThupha ngahta leng, lungdam cinuamlo Zomite ihihi. Ih thanemna leh ih lungkhamna te kuamah in hong laina hetlo, hong panpih theilo napi hong laina le hong panpih thei ahi Pasian tungah ih ko nuamkei hi. Tuabang ngaihsutna pen Pasian thutawh ki lehngat na hizel hi.\nThupi ih sak thutampi te pen ei thupitsak hilel aa kuamah in hong laina hetlo cihphawk huai aa, mikhat thupit sakzong ih simmawhsakloh ding thupi zaw lai hi.


url: =Philemon Thu Hilcianna | Siyin Chin Baptist Church\nArticles, Articles (Sizang Lai), Pr. Awi Khawm Huai\nSal (slave) a hi Onesimus sia a topa Philemon in Jesus Christ a upna, itna leh hesuakna tawh in upna sung ah suapui bang a san kik natu\nLaiatna mun le hun:\nPaul in 62 BCE hunpawl Rome thong sung pan a at lai, Ephesians leh Colossians te at hun tawh ki bang hi.\nKuatung ah aki at:\nCollossian aa mihau Philemon leh thu um mite tung\nMihing om te :\nPaul, Philemon, Onesimus, Timothy, Apphia ( Philemon zi), Archippus, Aristarchus, Ephaphras, Demas, Luke, Mark\nPhilemon sea Paul i thu upna sung ah lawmtam khat hi aa, sal nei mihau pa khat hi. Paul in a thongtakna sung ah Onesimus tawh kimuna pan ama in Christ sea a ma ngumpa leh honpa a sanna hu in tawpidaw nuntakna sung ah suapui khat hong suak hi. Upna sung kibanna hang in a Topa kung pan khialna tawh a taikuu Onesimus sea a Topa in a khialna te danpia ngawnngawl in upna suang ah suapui bang in a san natuh ngetsakna ahi hi.\nTapidaw nuntakna sung ah zong khial kimaisakna leh khat le khat kitelthiam in ki san thei natuh\nOnesimus (1867), St. Petka Chapel, Belgrade\n1 Christ Jesu atu a, thong a taak Paul le ih suapuipa Timothy in ih ngualtam le ih nasep puipa Philemon tungah, 2Philemon le na inn ah a kikhawm pawlpi le ih suapuinu Apphia le ngalkap bang a, ih seppui Archippus tungah lai kong thaak hi.\nPaul in Philemon leh a innkuanpuite, tua inn ah Topa upna sung ah a kikhawm mi te tung a lai thakna hi aa, Jesu Christ thu a sonna huu in thuman ngawl kimawsakna tawh Rome thong inn sung pan a at lai (Sawl.21:10-12, 27-40)\n3 Ih Pa Pathian le ih Topa Jesu Christ in thuthiamna le thin nopna hong pia tahen. Paul in pawlpi tung leh mite tung lai thak a at ciang Pa, Ta, Thathiangtho tawh pan (Rm.1:7, I Cor.1:3, IICor.1:2, Gal.1:3, Ephe.1:2, Phi.12:Col.1:2, IThes.1:1, IIThes.1:2, ITim.1:2, IITim.1:2,Tit.1:4)\n4 Suapui Philemon awng, thu ka nget simin na min kong lo a, ka Pathian tungah lungdam ka ko hi. 5 Banghangziam cile, Pathian mihing a kici peuma na itna le Topa Jesu sungah upna na neina thute ka za hi. 6 Ka thu ngetna in, thu umte ih hina taw ih kipawl khopna sia Christ taw kikop a, ih nuntakna sungah ih nei thuphate theampo a thuk zaw in ih tel thei natu, a pian natu ahi hi. 7 Suapui awng, nong itna in, kei atu lungdamna lian mama le hanthotna nasia takin, hong pia hi. Pathian mihingte theampo ii thin nong nuam sak hi.\nPaul in a laithak dang te bangma in, Philemon in Jesu Christ upna hang in thiangthona le ettetak in a nuntakna huu Pathian tung lungdam a kona thu soncian (Rm.1:8; ICor.1:4; IICor.1:3; Gal.1:5; Ephe.1:3; Phil.1:3; Col.1:3; IThes.1:2; IIThes.1:3; IITim.1:3)\nV.8 Hi thu hu in, Christ sungah na suapui khat ka hina taw, sep tu a kul khat sia hangsan takin kong sawl ngam hi. 9 Ahihang nang hong it ka hikomin, kong thuum vawt zaw hi. Keima Paul sia Christ Jesu ii tongciin hi a, ama hu a, tu laitak mama in thongtaak hi napi, hi bangin thuumna kong zangh zaw hi.\nPaul in Onesimus a tuh Philemon tung a thumsak ciang ama in nungzui, upa (Apostle,elder) hina vang sea tawh kampau ngawl in Philemon ii Pathian thu a upna tungtawn in thu na sonpui hi. Paul in Philemon ii uk ngawl pipi a thuman tuh sang ama i thin taktawh a san thei tuh dei hi. Na khat sep tuh kilawm leh man hi ci heakna tung tawh in i sep khiat tak teh eima hitheina, vangletna ( authority, power) te i zangh tha ziam? Hi bua leh midang te ii kiapna (commitment) te bulphu in thu i son zaw ziam? Hi sung mun ah Paul in thu-um nungzui mite buaina hong om ciang bangbang in kizom tuh ci sea phatak in limpha hong lak hi.\n10 Tua ahikom, Onesimus atu nget sakna khat kong nei hi. Ama sia Christ sungah ka tapa hi zo hi; banghangziam cile thong sungah ka om khop panin, thaa lam ah ama ii a pa ka suak zo hi.11Hunkhat lai in ahile ama sia nang atu in, bangma mannung ngawl hi. Ahihang tu in, ama sia nang le kei atu in a kimangthei khat hong suak hi.\nPhilemon, Tychicus, Onesimus, Colossae, Rome, Paul (Click on Picture to enlarge)\nHi sung mun ah Paul in Onesimus tawh a kizopna uh sea pa le ta tawh in na son hi. Hi bang in ka tapa ci a sap theina in Jesus Christ upna sung ah pumkhat ahina hang ahi hi. Sila ahi Onesimus sea Paul tungtawn in hong kikhel tak ciang thu upna sung ah suapui khat leh tapa khat hong suak hi. Sila ahi lai in Onesimus sea khiatna nei ngawl nuntakna hikale thu um mi a suak zawk ciang a nuntakna ki khel in a man nei nuntakna tawh hong ki lai hi. Onesimus ci min a khiatna sea “ aki zang thei” ci na ahi hi. John Knox ki ci mipa ii sonna bang hi leh Onesimus ci min sea Paul in Onesimus a pianthak zawk ciang a piak min hi tuh hi ci in son hi. Tua hun lai in sila te in min kician nei ( common name) ngawl hi.\nTua hun lai tak in to te in ama te tung pan khialna khat tawh a taiku sila khat sea that theina tuh thu nei hi. Ahizong, Paul in Philemon tung ah Onesimua sea sila khat bang hi nawnngawl in Christ hang in suapui leh u nau khat bang in a san thei natuh thum sak hi. A thak kizopna tawh in a muakna tuh le a san tuh in son hi.\n12 Keima pumpi za in ngaisutna taw, tu in nang kung ama kong puak kik hi. 13Lungdamna thupha hu in,luangta in ka om laitakin, nangma nong hu tu luangin, kei hong hu tu in, ama sia hi sungah ka keam nuam hi.\nKong puak kik hi ci kammal in khiatna thuk mama hi. Paul in Onesimus sea ama pumpi za in ngaisun aa Philemon in Onesimus tung a thu khensatna theampo in Paul tung ah a vawt hi ci in san sak hi. Onesimus in Paul tawh thong sung a om khop lai in Topa nasepna ah nasiatak in panpui hi. Hi bang in Onesimus in Pathian na sepna sung ah kizangh thei ahi nate a mutak ciang maisang ah ama tawh kop in pattak tuh leh nuntak pui tuh ahoina thu mu hi. Hi thu hang in, apu Philemon tung ah lai a thak tak ciang Paul in Pathian na sepna ah Philemon in ama luang in Onesimus sea awi a, a piakna tuh ngen hi. Philemon in Onesimus sea Paul a tuh pia ziam? Or Pia ngawl ziam? ci thu i et tak ciang Tapidaw tangthu sung ah 68 BCE hun pawl Roman te uk hun Trajan vawtsiatna hu in suangtum tawh Rome ah denlupna ( pawkhat te in ngawngtanna) ciang dong a thuak aa, Saint Onesimus hong suak ci thu ki mu thei ahikom, Onesimus sea Paul a tu pia hi ci in kingaisun hi.\n14 Ahitazong tabangin, hu kong ngen hamtang nuam bua hi; tua sangin, nangma thu in na ngamtat tu kong dei zaw hi. Tua ahikom, na thukim ngawl po bangma ka vawt batu hi.15Onesimus sia nang kung panin, tawm vei sung a tai sia, a tawntung na om khop tu hang hi zaw thei tu hi.\nAmasa sang i sonsa thu om bang in , Paul in Philemon tung Onesimus a suaktaksak leh a khialna a maisakna tuh hu a nget ciang in ama thu neina zangh ngawl in Philemon in ama le ama thu mantak in a khensat tuh a deina thu i zak leh i heaksa thu a hi hi.. Onesimus in a topa tung pan tawmvei a taina huu in Pathian tawh kimu law aa tu in maisang ah a topa tawh atawntung in a om khop thei natuh thu hoi khat hong suak hi.\nPhilemon le Onesimus i kizopna sea tu in ahi leh to le sila khat i Christ sung ah suapui khat bang kizopna hong suak hi. Hi bang kizopna sea pawlpi masa hun laitak in thuhaksa buaina khat ahi hi. Hi bang dan buaina te sea tu ni hun dong in sum zonna leh thu-um tapidaw te kizopna sung ah hong om thei tawntung thupiang khat ma hi vave hi.\nRoman uk hun lai in sila neina sea mun theampo ah a kizang thu khat hi a hi hun lai tak in , tapidawte in hi a vanglian ngam kiukna sung ah a om a hi, sila khoaina kikheal sak zo tuan ngawl lai hi. Paul in zong hi sila kizuak kikhoiana sea do zo tuan ngawl ahihang, tapidaw kizopna sung ah a lai zawk natuh in na sem hi. Lungdamna thu in i nisim nuntakna, sumzonna leh ngaisutzia te hong ki khial sak hi.\nSumzonna in mihing te hong kikhen sak aa, tapidaw kiitna in mihing te innkuan khat bang in hong kipawl thei sak hi. Paul in sila kikhoina sea bo sak zo tuan ngawl ahi man, thu um sila nei te in a sila te uh suapui bang in ngaisun in thu khualna a nei natuh hanthon hi.\n16 Tu in ama sia sila khat lel po hi nawn ngawlin, sila tungsia dinmun ah om zo hi: ama sia Christ sungah ih it suapuipa hi zo ta hi. Ama sia kei atu in bang za in, manpha ziam! Nang atu zonghin, sila khat ahina le, Topa sungah suapuipa khat a hina taw bangza in manpha ziam!\nAno 16 na sung ah Philemon leh Onesimus ii kizopna lui leh a thak son khawm hi. Nidang in sila Onesimus sea tu in Christ sung ah suapui ahina soncian kik hi. Apiangthak Onesimus sea sila khat bang lel hi ngawnngawl in Christ sung ah amanpha nuntakna nga zo aa hi hu in leitung a topa leh Pathian a tuh mi manpha khat suak hi. Christ sung ah kuama sila le to om nawn ngawl hi. Gal.3:28, There is neither Jew nor Greek, slave nor free, male nor female, for you ar all one in Christ Jesus.\nTuni ei thu-um mi te zong Onesimus bangma i hi hi. Mawna sung ah om in i pianthak ma eite zong mawna sila tate i hi a, i nuntakna sung ah Christ sea i ngumpa le tanpa in i san zawk takciang Tha i tate i suak siat zo hi. II Cor.5:17 Mihing khat papo in Christ sungah a om le ama in mihing thak suak a; a nuntakna lui sia bo in a thak in hong piang zo hi. Rom.8:15 Banghangziam cile Pathian hong piak Thaa in sila hong suak sak ngawl a hong lausak ngawl hi; tua hi zaw ngawlin, Thaa in Pathian tate hong suak sak a, Thaa vaangletna taw eite in Pathian tungah “Aba, Pa awng!” ih ci thei hi. I Cor.6: 20, Ama in manh pia a, hong leisa nahi uh kom napumpi uh sia Pathian minthan natu in zangh tavun.\n17 Tua ahikom naseppui bangin, nong ngaisun ahile, keima nong saan tu bangin, ama na saang kik in. 18Nang tungah ngamtat khialna hong nei a, leiba hong nei le zong, keima kong bat bangin na ciamtee in. 19 Hi sungah keima khut tatak taw ma in lai hong at khi hi. Keima Paul in, kong lo kik vatei tu hi. (A tatak in ci leang, nangma nuntakna mama zongh kei tungah hong ba nginge na hi sia, kong phaw sak tu kul ngawl hi.) 20Tua ahikom suapui awng, Topa hu in, Christ sungah suapui khat hina taw thupha khat hong seam tan a, ka thin hong nuam sak tan!\nHi ano 17 pan 20 na sung ah Paul in Onesimus tang in dinmun la aa, Onesimus leiba teng seama leiba bang in ngaisun in a lo kik tuh in Philemon tung son hi. Philemon in Onesimus sea bangma nunghei nei ngawl thingtak in a san thei tuh dei hi. To le sila kikal ah kilemna a pian natuh in Paul in hanciam hi.\n21 Lai hi sia kong at laitakin, nang tungah bang lungmuanna nei khi ziam cile— kong sawl bangin ngamta bek dom ngawlin, a dik zaw le a pha zaw in seam tu ci in kong he hi. 22Taciang kei atu in inn doituam khat, pua khol sa in na koi sak in, banghangziam cile note theampo ii thu ngetna sia, Pathian in hong saang tu a, note kung hong zuan sak kik tu hi, ci in lametna ka nei hi.\n23 Christ Jesu sungah ka thongtaakpui Epaphras in hong paupui hi. 24Tabangma ka naseppui Mark, Aristarchus, Demas le Luke in hong paupui uh hi. 25 Topa Jesu Christ thuthiamna sia note theampo taw hong om khawm tahen.\nAno 23 leh 24 na sung ah Pathian na seppui thu-um dang te paupuina thu son hi. Ano 25 na ah Paul in laithak a at sim in a tawpna leh Jesu Christ i hesuakna tawh khup tawntung hi.Paul i laiat dan ahi hi. Alai thak theampo sea Jesu itna leh hesuakna tawh thu pan in tu sea tawh ma in thukhupna in zangh tawntung hi. ( Rom.16:24; I Cor.16:23; II Cor.13:14; Gal.6:18;Ephe.6:24;Phil.4:23; Col.4:18;I Thess. 5:28; II Thess.3:18; I Tim.6:21;II Tim.4:22; Titus 3:15)\nAtom in et kik na:\nVv.1-3: Paul in thu-um mite Jesu Christ min tawh paupuina masa\nVv.4-7:Philemon ii Itna le Upna\nVv.8-22: Onesimus atu Nget sakna\nVv.23-25: A khakbel Vaithakna\nNuntak pui tuh thu:\nEi te theampo zong Onesimus bangma in mawna sila te i hi hi(Rom.6:20). Mawna sung ah thi tuh i hi kimlai in Jesu Christ thiampi lian bel pa in eite taang in Pathian tung ah hong thum sak hi ( Heb.6:20). Eima taang in Jesu in hong dinsak Pathian le leitung mihing te kilaklaw ah thiampi lian bel hong sem in ama nuntak pia in eite hong tanzo ahi man tu in mawna sila tate hi ngawnngawl in Pathian tate hong suaksak siat zo in. Jesu i hong sepsakna leh hong tanna thisan a um mite theampo in Pathian ta za kinga aa (Rom.8:15,16). Tua ahi man,Topa a tuh anungta tuh te i hi hi. Onesimus in Jesu Chrit a san zawk ciang Topa a tuh nungta in a nuntakna a piak bangma ei te theampo in zong Christ a tuh nungta in i nuntakna i piak tek tuh Pathian hong deiksa thu a hi hi(Gal.2:20). I tapidaw nuntakna sung ah Christ a tuh nungta in nuntakna a pia thu-um mi malkim khat tek a suak tuh in i biak Topa in thupha hong pia tahen.\n« A Lamdang Hong Itna (Video)\nKawlngam Tapidaw Biakna Hong Thetphitna »


url: =Russia & Ukraine tuukpeng kidemna ~ Bob Tuangpi :: ZOMI DAILY\nRussia & Ukraine tuukpeng kidemna ~ Bob Tuangpi\nposted on 1 March 2022 at 2:10 pm Lomkholna: BobTuangpi, News, Politics\nKimawlna tualpi laizang ah phitmuutpa in amuut phet Russia team in tuukpeng/bawlung taipih pah vingveng-in Ukraine te’ goal ah suilut suk pah vingveng hi.\nTua leh tuukpeng tuallaizang ah bawlung thaikik hong kipat phet Ukraine team te in maikah leh alaitai koih nawnlo-in kung/goal mai ah avek vua/player khempeuh kigual ditdet, kikhung dimdem uh a, tua zawh Russia team te in kungkhum/goal ngah kik ding elzen ahanciam uh hang khumkikzo nawnlo uh hi.\nTua bang kawmkal ah Ukraine team athapia khuazangbup hong tai ngeingai-in tuukpeng kimawlna kimkot ah khut beng tawh, a om bangbang singkhuah suangtum manin Ukraine team tha pia ziahziah uh a, atuukpeng bek hilo ami mahmah sui ci-in bawlung tual kimkot ah anu apa, ateek akhang leh amoi cih omlo hong sih dian uh teh Ukraine team te in tha deih phatak hong sankik uh a, Russia team te’ lam ah kungkhat/goal hong leh khut kik giap ta uh hi.\nTulaitak bel a team nih/alang nih tuak vua kung/goal kisikim-in tuukpeng tualpi laizang tuak ah kidawmtak-in alangtuak kungkhum/goal shot ding cih sa’ng amau’ kung tuak ah a goal loh nading tualpi laizang ah akilim nuai mahmah laitak uh hi.\nTua kawmkal ah Russia team te’ upmawh loh thukhat hong piang vat a, tua pen Ukraine team te anung pan akilanglo tak ana suihpih simsim Ukraine te’ khuaveng bup na hi gige mawk dan hi.\nTua hin na ngap uh leh khat leh khat kizial ding ci-in khuttum zialsa hong lengla team /အဝေးကွင်း team Russia pawl mainawt zolo bah/phukhong vei simsin ta-in, inntual zang pan innteek sem/အိမ်ကွင်း pawl ahi Ukraine team in Russia team lam kung/goal ah upmawh banglo galsuih/free kick ekh ekh uh ahih manin, Russia team te amit uh phia laplap ta hi.\nAhang bel Russia team te’ ngaihsutna tawh na kilehbulh-in amau team leh Ukraine team bek kimawl ding sakha uh hizaw a, tua na banglo in Ukraine team te athapia pen akhuazangbup bek hilo, khuaveng bup bek hilo lai-in, leitung bup in Ukraine team lam ah asimtham tawh atuam, kilangtang tak atuam na dinpih sim khinkhian uh na himawk ahih lam nungtheih pan daldal uh ahih ziak-in nungkik ding lah hamsa, mainawt ding lah khimkhua ziing ( neek ding a lah Xxx…paih ding alah Xxxx…) cih dinmun hi.\nInnteek team Ukraine pawlte ana lainat pih khuazangbup, khuaveng bup leh leitung bup in aciang aciang pan lengla team Russia pawl bel tuibuuk leh khaini ciil acilphih mante in cilphih, abilhek mante in bilhek, atawsuih mante in tawsuih, tup leh suih athuah mante in tum, apangbet mante in bangpet, aamlo savat sak honpi khat, atal kiu tawh aluzang pan ahumsam pan aman tawh didi dada sa-in mau/ciak ziahziah-in leitung bup thawn kuikui bek hi.\nAw aw aw…Humpi ihmu phot khak, vompi halungvei va thawhkhak leh khuaikaibu suangtum tawh va den khak abang ih mawk vele! ci’n Russia team te khuisa-in ki mit hem gualgual uhhi. – Bob Tuangpi\nPrevious: Russia – Ukraine vai nai 24 sung thu piang tuamtuamte (February 27, 2022)\nNext: Breaking news: Russia – Ukraine kihona (talk) (March 03, 2022)


url: =Dawei Deep Sea Port Project « Nikonghong\nHome » Business » Dawei Deep Sea Port Project\nNidang ka no lai ka thu zaak ngei khat, Kawl ngam in Tanentari Division kantan in tuiluanna (canel) vawt zo le, Indian Ocean le Pacific Ocean kizopna hi tu aa, teambawte Singapore dong tuak suk kul nawn ngawl tu ahikom, Singapre te thin toi mama tu ci thu hi. Atakpi ziam bang ziam, Singapore te patau takpi ziam hile he bua hing ahihang tu in tua thu hong piang takpi tu hi zo hi.\nTuiluanna (canel) hile hi ngawl aa, Dawei Deep Sea Project ci in news sung ih sisim thei project khat ahihi. Ih heaksa bangma Dawei khua sia Tanentari Division sung khua lian khat hi aa, Dawei pan Thailand khuapi Bangkok dong tai 166.16 miles khuala bek hi. Yangon le Naypyidaw sang nai zaw hi. US omte atu bang tai 166 sia khual haw in zong ki ngaisun ngawl lam hi.\nDawei Project ii ngimna\nIndian Ocean ii nitumna sang om ngam theampo ahi, India, Middle East, Africa le Europe pan vanh, namngim pua teambaw tam mama le, nisuana sang ngam ahi Japan, Korea, Taiwan, le Sen ngam ci te ii teambaw tam mama sia Singapore dong a tuak suk detdot sang Dawei le, Bangkok dong pai bek tu cina hi. Dawei le Bangkok kilaklaw lam hoitak kipua tu aa, Dawei khua ah, namngim huanna le setzung tatuam zong ki vawt tu hi. Sontena, Middle east pan namngim sial teambaw taw hong kipua tu aa, Dawei ah huan tu tuak pan Bangkok tawn in South East Asia sung zel kakoi kik tu. Atom in son leang Dawei ah teambaw lian mama te tawlngah thei natu port vawt tu aa, Dawei khua sia industrial khuapi sua tu, Asia ii business hub suatu ci thu hi.\nMay 19, 2008 ni Thailand le Kawl kumpi in Dawei project Memorandum of Understanding (MOU) letmat thuna vawt aa, Dawei pan Bangkok dong motor lam hoi mama vawt tu in thukim uh hi. Italian-Thai Development Company (ITD) company in tua project seam tu in thu kim hi.\nJune 12, 2008 kum in Kawl kumpi ii Port Authority le ITD company in Dawei deep sea project taw kisai study vawt tu in thukimna (MOU) letmat thu hi. November 2, 2010 ciang in project ii framework taw kisai Kawl kumpi le ITD company thukimna letmat thu laleo aa, ITD company in kum 75 sung Dawei project atu leitang le teambaw tawlngahna port zak theina khuan nga hi.\nJune25, 2012 ciang, Thailand ii Ministry of Finance pan Dawei Deep Sea Port taw kisai working group committee khat vawt hi. July 23, 2012 ciang Kawl kumpi le Thailand kumpi in ITD company ii Dawei Deep Sea Project sung nasepna taw kisai akisam lai pawl khat kikupna le thukimna (MOU) letmat laleo hi. Tua project sung ah, setmuh zone (industrial zone) 6 in khen tu vai, Dawei pan Bangkok dong meileang lam le motor lam vawt tu vai, Dawei pan Bangkok dong gas pipe line le namngim pipe line vawt tu vai cibang khawng te ki hel siat hi.\nDawei project sung ah nidang hun ciang Dawei-Yangon-Mandalay-Muse-Kunming (Sen ngam) dong meileang lam hoi mama vawt tu thu zong om hi. Dawei Deep Sea project upmawk bang paisuak thei le, South East Asia ii business trading hub (sipuazii vawtna bul) suak thei tu hi ci hi.\nHi project hu in Kawl ngam sung nasep tam mama hong piang tu aa, Kawl kumpi in sipuazii vawt te tung pan pheanse (tax) tam mama nga tu hi. Tua bek dom ngawl hi project aung-mian takpi le Kawl ngam le Thailand bek hi ngawl South East Asia bup in hamphat law tu hi ci in business sang thiamte in son hi.\nDopha: Dawei Development Company\nBy thawngno in Business on September 28, 2012 .\n← Romney le Zakhen 47%\tJames Bond Movie Kum 50 Cing Zo →\nUSA in Thailand Saang Kawl Ngam Maipha Pia Zaw Vaial | Ni Kong Hong says:\n[…] Prime Minister Shinzo Abe inn ah vahaw in Kawl ngam Dawei ah Thailand company khat ii nasepna ahi “Dawei Deep Sea” mega project ah Japan company te hong tum natu, hong kihel natu thu son pui hi. Tuani ma, Kawl […]


url: =KI-ETNA LIMLANG ~ MUC\nAdmin 5:16:00 PM Articles\nLIMLANG pen kua'n bawl a bang hunin kibawl ka thei kei hi. Zuak pi zah a gol, biz uu cia, ssabuai tawh kizom a kibawl tuamtuam om hi. Nu eite sumbawm sunga kiguang thei a neu mahmah zong om hi.\nLIMLANG kinak zat mahmah a, Tua te lakah, model film star te in nak zat penpen uh hi. Tua tawh kizom make- up om hi. Makeup, lipstick color nam kimin kibawl hi. Muksanza pen a kaang, Avom, a eng, tuamtuam om hi. Tua te a munmunah ZATNA dingin numeite in hun tampi zang uh hi. LIMLANG leh kizem kizepna kikhen ngei lo hi. Bil bah, nak bah, Mitchu tunga kisuang bah, leii, tunga a kisuang bah, tua banah a vang gei khempeuh a kisuang bah tuamtuam omlai hi. Hoihna dingin kizang ngentang ahi hi.\nADANG LIMLANG TUAMTUAM .\nPolitical- lam leh Biaknalam, et telna LIMLANG zong Kisam hi. Political lam ki-etna LIMLANG pen opposition party ahi hi. Democracy party khempeuh in opposition party guang uh hi. Tua party in party thanemna ahi zongin, lampialna ahi zongin, a Siatna\nPuah thei hi.\nOpposition neilo pen Communism gam Socialist gamte ahi hi. LIMLANG en ngeilo numei tawh kibang hi. Party pen a critecise thei lo hi, a hoih lohna gente pen gam leh Minam itlo, ci-in mawh sak uh hi. Lampi khat bek zui- in pai ahihmanin Asia- apha a phawk sak ding om lo hi. Agente sumai pah pah uh hi. "Minam na it uh leh, Ahoih lohna gen kei un," cih ngeina tawh kalsuan mawk uh hi. Thanemna kigen ngeilo kipuah pha lo gam leh minam pen a taw a tun dongin zawngkhal ding hi.\nCommunism gam pen zawngkhal semsem napi, a siat lam kimu thei lo uh hi. Democracy gam thu tampi sinin sim ding ahi hi. Khalam thu zong tuamah bang hi. Laisiangtho Ih sim ciangin, ei ut thu ciang bek tawh Lungkim loin Pasian ngimna zon tawntung ding ahi hi. Laisiangtho in pilna namkim in hilh ahihmanin, mikhempeuh mit kihong sak hi. A khangto gam, suak sak hi. Lam lak meivak hoih pen ahi hi.


url: =US gamsung khualzinna pawlkhat – 101 :: ZOMI DAILY\nUS gamsung khualzinna pawlkhat – 101\nposted on 12 April 2016 at 8:00 am Lomkholna: Article, Awnzapau\nTracy – San Francisco – Riverside\nTu zingsang Nute in mohhinga hong huan a, US khawngah mohhinga ne dingin ki ginnei kha hetlo kimlai, ka neek uh leh Kawlgam mohhinga sangin zong na lim zaw lai hi. Siang lim mahmah hi. Kham pikpeek mahin ka ne uhhi. Nahtang luang nahtang kuak lobuang adang a kimin kihel hi.\nMohhinga gilvah takin ka neekkhit uhteh Bryante innkuan amau mawtaw tungah, ko pawl ko mawtaw tung mahah tuangin Bryan in hong makaih hi. Lampi ah kimansuah kha leng ahi zong a kul bangbang a sumbei thuah lo a kizopna dingin Bryan in Walkie Talkie Mungno leh ama zat ding hong keng pahhi. Kamphatna tawh tuni pen khuahun pha mahmahin nitaang in hong dawntuah seisai hi.\nNute te’ teenna Tracy khua pan San Francisco pen nai khat sung khawng bek kihawl hi. San Francisco ka tun uh ciangin a masa pen in Coit Tower tungah ka kah uh a khuadak kawmkawm leh ka kim ka pam teng uh video ka la niloh uhhi. Tua zawhteh tuak sukin leitungah lampi a kawi penpen ahi, ‘The crookedest street in the world’ akici Lombard Street pen mawtaw mah tawh ka tawn suk uhhi. One way bek hi a, asanna lam pan a ngiamna ah kihawlsuk hi. San Francisco khuasung pen zang deda cih luat om lo hi. Tuihual bangin tuaksuk sek kahto sek pian vive ahihi.\nTua zawh ciangin leitung a amin thang mahmah Golden Gate Bridge ka pai leuleu uhhi. Tua lai ah khualzin gamvak kitam peuhmah a kiphu phangphang hi. Sen mi, Indian leh Hispanic pian vive ka tam muh hi. Leii tungah khe tawh pai in Bryan in video hong zaihsak tangtang hi. Naupangte zong hoihsa in lunglawpin diang pah ngeiingaii uhhi. Ko zong hoihsa in maan kizaihin ka manlah thei peuhmah uhhi.\nTua khit takteh mawtaw tawh galkah in mualtungah ka kah toto uh a, mualzang pian ka tun uh ciangin mawtaw khawlsak in Golden Gate\nleii leh San Francisco khuapi ka gal et kik thapaai leuleu uhhi. Tua pan in zong a khuasung bek hi lo in adang khempeuh zong kigalmuh a, etlawm pha mahmah hi.\nKo mau mah bangin midangte zong a ciah tawh hong pai sansan tawh mi a theihsa kitam phengphang het khong hi. Kiphu naunau mah hi. Tua ka kahtohna mualdawn teng pen Hawk Hills kici aa, leitung galpi nihna lai aa, Japante in hong sim kha leh ci aa a gal vilna leh gal panna uh mualdawn citengah dum to in kilim gin mahmah uhhi.\nTawlpi khat khitteh kileh kik leuleu in “Exploratorium: the museum of science, art and human perception” ka pai uhhi. Ko pai laitakin a innpi kipuah san laitak tawh kituak citciat a kihong lo hi. A gei ah bualtui leh a inn kilawm mahmah ahih manin tawmvei khawl in maan peuh kizaihin tawl khat ka tawlngak khit uhteh a khuakhung mualsang dawnah ka kahto leuleu uhhi.\nTua mualsang dawn (twin peaks) ka tun uh ciangin San Francisco khuapi pen ka nuai santak uah kiphah ziahzuah in mitguak bek tawh teltakin kimu thei hi. Khuasungah innsang mahmah leh etlawm mahmah tampi kimuthei hi. Golden Gate Leiipi zong kigal muh hi. Golden Gate leiipen a meelhoih a kilawm bek hi a, tua sang a lian zaw San Francisco Bay Bridge ahihi. Hihte tawh kisai theihhuaite kong nung gelh ding hi.\nMualtung pan lungkimtak a ka et khit uh ciangin a nuai lam khuasung lam zuanin Sen sai khat ah Bryante innkuan in Sen an lim mahmah hong neekpih hi. Ka kikhen ding uh ciangin Nute in Sen sai khat ah maida kan theih ziau ding hong leisak banah ka zi leh kei a’dingin puansilh hoih mahmah tuak hong guan lailai hi.\nTua ansai pan lampi ah ton kawmkawmin ka ciah uh a, Tracy khua tun madeuh un mawtaw pai kim lai tung pan kigal-et in khut kilapsan kawmkawmin mangpha ka kipaih khit uh ciangin Bryan te innkuan in Tracy khua lam zuan in ko pawl in Inter State 101 freeway zui in ka innlam tek uh a zuan tuak ka hi uhhi. Amaute innkuan tungah ka lungdamna pen ka gen thei vet kei a, itna dikna siamna tampi tak leiba sa in ka ciah uhhi.\nSan Francisco khua sungah bus kizangte pen tram car vive tam zaw a, datsi zang lo in electric cable vive tawh pai sak zaw uhhi. A khua uh zang deda cih om lo aa, leilu leitaw ni suahna leh ni tumna ( X & Y Axis ) ah kham leh zang tuah suk leh kahtoh vive tawh kidim hi. Khuapi sung lampi te zai lo ahih mahin two way a pai theihna a om hangin one way zong tampi mah guang kawikawi uhhi.\nSan Francisco khua mualsang Telegraph Hill a cihna Pioneer Park tung a, kilam khuadakna tausang hi a, 1933 kum a kiman siang ahihi. 1906 kumin zin nasia takin ling in khuasung teng gas pipe te kisia in meikang a, meikang phelhte phawkna in meikang huhna sum vallai teng tawh akilam ahihi.\nA design zong meikang phelhte tui buakna fire hose nozzle tawh kisunh in bawl sese uhhi. RCC tawh kilam 210ft a sang, bang mah a zaa kizut tuan nawn lo in ama concrete meel linlian a kikoih suaksuak ahihi. A lunghimawh deuh leh a panpih deuh Lillie Hitchcock Coit min zui in Coit Tower kici hi. Tua huansung Coit Tower maisan tak mahah, Columbus statue golpi khat om hi.\nTua tausangdawn pan galkhua dak leng, Golden Gate siikkhau leiipi, Alcatraz kici taang a tuan a minthang mahmah tuikulh, San Francisco khua sung a innsang mahmahte leh San Fransisco Bay Bridge te kigal muh thei zihziah hi.\nSan Francisco khua pen a kimkot ah mual vive kimu thei in a khuasung leuleu ciangin mual leh guam, mun zang mun kham kihelh dimdiam a et lawm mahmah hi. Tua mualtung Coit Tower kahna ding lamzin khat bek om ahih manin mi a tamluat mahmah teh mualtung paina lampi kikhak vetin, mundangah mawtaw khawlna parking ah kikhawlsak in khe in kikah hi.\nA khawnkhong a mawtaw khawlhun nailangta bek phal hi. A khong in Coit Tower tung kikah thei lo in sum piak kul hi. National Historic Landmark leh National Register of Historic Place in January 29, 2008 in kiciamteh hi.\nPrevious: Tedim Laisiangtho (Puahphatna) ka muhdan ~ En Sian Mung\nNext: Singapore leh Malaysia kikal meileng lampi vai letmat kithuh tading\nMalaysia kumpi leh UNHCR Officer te khutkilen in na semkhawmding\nKha 8 bekbek aphapan buan athuak naungek ii asunglam ah liamna om\nAustralia nupikhat dailenbuk azatlaitak gul in anuaipan tuto\nKalay Myo: Tuicin Tung – Namthuam\nZCF Canaan Church pan theihsakna leh sapna


url: =Tulaai Leitung Thuthang Tuamtuam Updates November 6,2014\n· Syria gam saklam kiu a kibusa Al-Qaeda migilo tetawh kizom Khorasan migilo pawlte omna mun 5 US Gaalvanleeng te in November 5-6 sung nasiatak in Bomb khiat ngekngek uha, Migilo te khelsinna Innpi leh azat uh mawtaw tampi tak suksiat sak uhhi. US ten IS te ngim a Syria gam anuai nuai hi icihleh ngimna tuamtuam na hihtuak hi.\n· Syria gam leh Iraq gam sung a om IS migilo te phialzia ding tawh kisai in President Obama in November 6, ni in Iran Makaaipi Ayatollah Ali Khamenei kiang asimtham in laaikhak hi ci in Wall Street Journal te tung tawn in kiza hi. Nung khasung Nuclear vaaitawh US leh Iran kimaitai hetlo hinapi hibang in President pan Iran makaaite laai akhak ta dih peen pawlkhat in lamdang kisa hi.\n· 2011 Kum Osama Binladen abukna Inn Pakistan gam ah akaaplum te lak ah khat ka hi ci in gaalkaap lui Robert O’Neill kum 38 in November 6 ni in thukante tung ah genkhia hi. Agenna ah thumvei thautawi kakaap a leengphei in ataltang nihvei khonbeh in athumveina kahawnsawm leh alupna mai ah leitang kisaatna ci in gen hi. Mithum kapha uha, khat peen NO EASY DAY cih laaibu agelhpa hi in adangkhat zong omlaai cin genkhia hi.\nTopa' Thupha maw leh


url: =7 days of creation, Piancilna 2:4-3:24 | Bibleview\nTedim » shared files for Tedim » 7 days of creation, Piancilna 2:4-3:24\n7 days of creation, Piancilna 2:4-3:24\nAdam le Eve\n2:4 Hih in vante le lei a kipian-sak lai-a piansak zia ahi hi.\nTOPA, Pasian in leitung le vante a bawl lai – 2:5 leitung c ah guah zusak nai loin leitang ah nasem ding mi om lo a, gamlak singteh sawlbawkte leitung d ah dawkkhia nai loin, gamlak lopate a menkhiat ma, 2:6 ahi hangin TOPA Pasian in lei maitang buppi kawtsak dingin ciktuite e phulkhiasaka- 2:7 TOPA Pasian in leitang vui panin mi f bawla a nak vang sungah nuntakna huu muamin mi pen a nungta khat suak hi.\n2:8 Tu in TOPA Pasian in nisuahna lam Eden ah huan khat bawl zo hi;Tua munah a bawlsa mipa koih hi. 2:9 Tua ciangin TOPA Pasian in a etlawm ding le an a hoih dingin lei panin singkung nam khempeuh posak hi. Tua huan laizang ah nuntakna singkung le sia le pha theihna singkung a om hi.\n2:10 Huan a kawtsak gun khat Eden panin luang hi; tua panin gun li-in kakhia hi. 2:11 A masa min Pishon hi a, kham omna Havilah gam bup nawk hi. 2:12 (Tua gama kham hoih hi; sing namtui nai g le onyx suang zong tua lai-ah a om hi.) 2:13 A nihna gun min Gihon hi-a Cush h gambup nawk hi. 2:14 A thumna gun min Tigris hi a, Asshur nisuahna lam dung zui-in luang hi. A lina gun min Euphrates ahi hi.\n2:15 TOPA Pasian in mipa la-a Eden huan sung a sem ding le a kem dingin koih hi. 2:16 Tua ciangin TOPA Pasian in mipa thu pia a, “Huan sunga singkung peuhpeuh panin na ne thei hi; 2:17 ahi hangin a sia a pha theihna singkung panin na ne peuhmah kei ding hi; ahang in, tua na nek hunhunin na si pelmawh ding hi,” ci hi.\n2:18 TOPA Pasian in, “Tua mipa a tang om ding a hoih kei hi. Ama ading a kituak ahuh khat ka bawl ding hi,” a ci hi.\n2:19 TOPA Pasian in leitang panin leitung ganhing khempeuh le huih lak vasa khempeuh a bawl hi. Amah in min a phuah nop peuh a phuah dingin mipa kiangah tuate puak hi. Mipa in nuntakna nei ganhing khempeuh a min a phuah bangbang a min hi pahpah hi. 2:20 Tua ciangin mipa in innsa khempeuh, huih lak vasa khempeuh le gamlak a ganhing khempeuh min a phuak hi.\nAhi hangin Adam i ading a kituak a huh ding om lo hi. 2:21 Tua ciangin TOPA Pasian in mipa ihsipsak a, mipa ihmut kalin a nakguhte j khat la-in a lakna mun satakin dim hi. 2:22 Tua ciangin TOPA Pasian in mipa pana a lak nakguh k numei khatin bawl a, tuanu mipa a puak hi.\n2:23 Tua mipa in,\n“Tu-in hihin kei guh pana guh,\nkei sa pana sa ahi hi;\namah pasal pana kilakhia ahi manin\nnumei l kici ding hi,” a ci hi.\n2:24 Hih thu hangin pasal in a nu a pa nusia in a zi tawh kigawm dinga, amaute sakhat suak ding uh hi.\n2:25 Mipa le a zi a nih un a guaktang un om uh a, a zum kei uh hi.\n3:1 TOPA Pasian bawlsa gamsa khempeuh sangin gulpi khem a siam zaw hi. Amah in numei kiangah, “Pasian in, ‘Huan sunga sing khatpeuh pan na ne kei un,’ hong ci takpi hiam?” a ci hi.\n3:2 Numei in gulpi kiangah, “Huan sunga singte panin a gah ka ne thei ding uh hi; 3:3 ahi hangin Pasian in bel, ‘Huan laizanga sing panin a gah na ne kei ding uh a, zong na lawng peuhmah kei ding uh hi; na hih uh leh na si ding uh hi,’ hong ci mah hi,’ a ci hi.\n3:4 Gulpi in numei kiangah, “Na si peuhmah kei ding uh hi, 3:5 ahang in tua na nek uh ciangin na mit uh kihong dinga, Pasian tawh kibangin sia le pha na theih ding uh Pasian in thei hi,” a ci hi.\n3:6 Numei in tua singgah a muh ciangin nek dingin limci sa-a, a mit la keei a, pilna zong ngah nuam ahi manin tawmkhat la-in a ne hi. Amah tawh a omkhawm a pasal zong tawmkhat pia-a, a pasal in a ne hi. 3:7 Tua ciangin a nih un a mit uh kihonga, guaktang ahina uh a kithei tel uh hi; tua ciangin theiteh khuituah uh a amau le amau kituamna-in bawl uh hi.\n3:8 Tua ciangin mipa le a zi in, tua ni khuadaih hunin huan sunga TOPA Pasian paina huging za uh a, TOPA Pasian muhna pan huan sunga sing lakah bu uh hi. 3:9 Ahi hangin TOPA Pasian in mipa sam a, “Koi-ah om na hiam?” ci hi.\n3:10 Amah in, “Huan sungah na gin ka za-a, guaktang a om ka hi manin lau-in ka bu hi,” ci-in dawng hi.\n3:11 Tuateh amah in, “Note guaktang na hilam uh kuan hong gen hiam? Nek loh dinga thu kong piak singkung pan ne na hi uh hiam?” ci hi.\n3:12 Mipa in, “Kei tawh om dinga na koih numei – amah in singkung pana singgah tawm hong pia-a ka ne hi,’ a ci hi.\n3:13 Tua ciangin TOPA Pasian in numei kiangah, “Bang ahia na hih?” a ci hi.\nNumei in, “Gulpi in hong khema ka ne hi,” a ci hi.\n3:14 Tua ciangin TOPA Pasian in gulpi kiangah, “Hi ci gamtat khin na hi manin,\n“Innsate khempeuh le gamsate\nkhempeuh sangin nang hong kihamsiat zaw hi!”\nNa gilpi-in na tal dinga\nna nuntak laiteng\nleivui na ne ding hi.\n3:15 Nang le numei kikal le\nnang suan le khak a le\nama suan-le-khakte kikalah kihuatna ka omsak ding hi;\namah in na lutang suzan b dinga,\nnang ama khetul na tu ding hi,” ci hi.\n3:16 Amah in numei kiangah,\n“Nau na suah natnate ka khangsak mahmah ding hi;\nna sa mahmah in nau na suak ding hi.\nNa lunggulhna na pasal aa hi dinga,\namah in nang hong uk ding hi,” a ci hi.\n3:17 Amah in Adam tungah, “Na zi thu mangin, ‘Singkung pan ne peuhmah kei in,’ ci-a kong thupiak ne na hi manin,\n“Nang hangin leitang kihamsiat hi;\nna nuntak sung khempeuh\ngimpi-in na semin na kivak ding hi.\n3:18 Nang adingin leitung in lingkungte le kiakte posak dinga\nlo sunga kungte na ne ding hi.\n3:19 Leivui pana nang hong kila ahi\nnungsang lei-a na ciah kik\nmateng na tala khua-ul suahna\ntawh an na ne ding hi;\nleivui na hi manin leivui-ah\nna ciah kik ding hi,” ci hi.\n3:20 Adam c in a zi min Eve d phuak hi, bang hang hiam cih leh amah a nungtate khempeuh nu a suak ding hi.\n3:21 TOPA Pasian in Adam le a zi ading savun puan bawlsakin silhsak hi. 3:22 Tua ciangin TOPA Pasian in, “Tu-in mipa in a sia le a pha thei a, eite khat mah tawh kibang ta hi. Amah in a khut tawh zamin nuntakna singkung pan lo-in ne-a, a nuntak tawntung khak ding kiphal peuhmah lo hi,” ci hi. 3:23 Tua ciangin TOPA Pasian in amah a kilaknasa lei-tangah na sem dingin Eden Huan pan amah hawlkhia hi. 3:24 Mipa a hawlkhiat khit ciangin Eden Huan nisuahna lam panga e nuntakna singkung zuatna lampi cingsaka, cherub-te le nung le mai-a kilek den meikuang namsau a pangsak hi.\n^ a zom ah ^\nMatthai – Zeisu Suahna\nKiten ding vaihawm na\nZeisu suahni te\nHerod mi kumpi luahna – Herodian Dynasty


url: =Zomi sungah thupi ka sak pawlkhat :: ZOMI DAILY\nposted on 24 June 2016 at 6:59 am Lomkholna: News, Zomi, ZomiQuavadis\n1 – Bishop Felix Lian Khen in thu a gen ciangin Pasian thu laigil leh Pilna neih ding a thupit zia gen tangtang hi. Kidong a hihkei buang leh ama pilna laitaan leh ama lawhcinna tangthute suut masa khol lo zaw hi.\n2 – Sya Job Thawngno leh Bishop Felix Lian Khen in Pilna thu bek mah gen ciatciat uh a, Pilna sin dingin tuailai Zomi te hong hanthawn denden uh hi. Zomi te Pasian teltuam minam hihang, Minam lian hihang, thupha ngah minam hi hang cici se lo napi tua ciang dinmun ih tun theih nadingin ong hanthawn den uh hi.\n3 – Pu Cin Sian Thang leh a seppih mi citak teng zong paakta ingh. Zomi mah na ci tinten uh a, nawlkhiinna leh langhpanna tuihualpi ten nawksuk nawkto taleh lungkia lo in Zomi Party (ZNC/ZCD) mah tu dongin na dinpih giugeu uh hi. “Hun khat laiin Zomi te’n Politics pen dawi bangin mu uh a, ko Politics a sem teng tawh kikholh ding a ut kuamah om lo hi. Lamkaal ah kigaalmuh lehang zong hong buksan (or) hong peel tangtang uh hi” cih thu Pu Cin Sian Thang in gen ngei hi.\n4 – Pu Lengtong Pauno zong paakta ingh. Khangsawnte sak ding atul thei lo Zawlla (Ki Itna) ngumngek tampi hong koihsak khit banah Zolakam zatzia leh a muibut zawkzia pen ama laphuahte tungtawn in hong tel sak hi. Mailamah amah a kimangngilh kha a hiphial zongin hong nusiat thugil lagilte’n Zomi te lungsim tawngah mun luah den ding hi.\n5 – Lasiam Thangpaa pen a tuam vilvel khat a hihi. Ama Original mah thupisak ngiat hi. Lasiam dangte lasakdan etteh se lo hi. Kizepsiamte kizep dan leh a puansilhte uh etteh tuan lo hi. Mangla Kawlla leh Zola a sak ciangin ama sak danin sa lel a, kizep kipuahzia zong ama Original ngaihsut tawm tawh kizem in kipuah suk ziau lel hi. Midangte zia leh tong eng se lo hi. Mite gensiat kosiat khong kin bawl lo lel hi. Amah pen ama Original ngiat ahihmanin minthang vangvang pah hi. Ama hihna bangbang tawh lungkim lel ahihmanin kuama siatna ding bawl lo pah lel a, mipi in deih mahmah uh hi… (zom toto lai ni)\nPrevious: Tulaai Leitung Thuthang tuamtuam Updates June 23, 2016\nNext: I pau leh i lai ~ M. Nguldoukhup


url: =Vondeih Kep Ding – 136 (Dimno’ Pa) :: ZOMI DAILY\nposted on 22 February 2018 at 10:58 am Lomkholna: Article, Paukhankap\nDear Tawngno, Tawngno aw, dam in laikhak khat hong at kik ing.\nInnlak vak in mi inn khat peuh ah hawh leng a smartphone bekbek tawh buai-in, va neh phei leng Facebook leh Viber tawh a na buai keei na hi mawk hi. Social network site lak ah 2018 kum monthly active user a tam penpen Facebook hi-in, active users 2.2 billion phata zel hi. Azom ah Youtube – 1.5 billion, Messenger – 1.3 billion, Instagram – 800 million, Twitter – 330 million leh Viber – 260 million cih bangin zui pan uh hi. Hihte hangin noptuamna tampi tak i ngah hangin tampi mah hong susia sa ing.\nA taktak in hong gen mai leng zankim zankhang pi-in Facebook pan, ahih kei leh Viber panin nong hopih pen lungdam lua khol lo hi ing. Nong hopih a lungdam lo hi lo-in, ihmut hun ah, lupna tungpan in na phone na toktok pen diksa lo hi ing. Ihmut hun ding kipelh sak bek hi lo-in, i mit mahmah adingin zong kidop huai sa ing.\nKong ciah ciangin phone tampi charge theihna khat hong pua ning in, nitak lup ciangin lupna khan sungah phone charge lo-in, innliim ah koih in charge ding hi hang. No unau bek in lupna khan sungah charge thei lo bek hi lo-in, na nu tawh ko zong lupna khan ah charge lo-in, no tawh a kibangin innliim ah charge ding hi ung.\nPhone ah zing thawh ding hun setup nawn lo-in, alarm ding a tuam in vaihawm ding hi hang. Phone bawlte-in battery charge dan ding, camera zat dan ding hong hilhcianna pi-uh in, i nisim nuntak na ah bang ci zat ding cih hong gen lo hi. Tua manin en, i zatdan ding i geel kei leh hih nate hangin i lalthong ding lung patua ing.\nRev. Job Thawngno in, “Mi in kiphakna, kikawmna a manlang nadingin motorcycle bawl a, Zomite in sih lawh hi hang! Indiate in bukkhuhza dingin zatui bawl a, Zomite in lalthong lawh hi hang,” ci-in US hong zinlai a sermon khat ah gen ngei hi.\nTua bangmah in mi-in communication a nopzawkna dingin hong bawl van leh na te hangin ei innkuan in lalthongna in i neih khak ding lau pha mahmah ing. Tua aih manin hih kong gen thu zui leng ut ing!\nMi lawhcingte in kikhel ding pen haksa sa lo-a, kikhel ding haksa a sa mite a lawhcing ding uh haksa pah hi.\nPrevious: Tulaitak US gamsung tungsa te USCIS pan Interview sapkikvai\nNext: Peru gamsung ah Bus khat tuahsia, mi 44 si, 11 liam


url: =Tedim kam ong pianzia kuppihna - Zomi History Tedim kam ong pianzia kuppihna - Zomi History\nHome > Knowledge > Tedim kam ong pianzia kuppihna\nTedim kam ong pianzia kuppihna\nTEDIM PAU HONG PIANNA KUPPIHNA\nTedim kam hong piankhiat zia kuppihna\nKampau in hong kinai sak in, hong gawm khawm aa, minam khat ong suak sak hi. Pau om masa lo-in minam om thei lo hi. Minam kician khat i hih nadingin, pau, athupipen khat ahi hi. Tua ahih ciangin, i taang pau, i Tedim pau bangci bangin ong piang khia cih i theih ding thupi hi.\nMi pawlkhatte-in “Tedim pau pen, Tedim ah i teen khop ciangin pau nam tuamtuam kigawmna pan ong piang khia hi “ ci-in agen, lai aa a-at uh i za, i sim kha zeelzeel hi. Hih pen athupi mahmah Tedim mi nampi khat ii taang-pau, i common dialect, i Tedim pau, hong pian khiatna taangthu laai-gil hi aa, zaangkhai laak lo-in, limtak ngaihsunin i etcian phat ding thupi kasa hi. Tangthu siksanin, logical, theithei dingin i enpha ding hi.\nI. Pau tuamtuam kigawmna panin pau thak nam khat, taang-pau common dialect in ong piang khia ( evolved ) thei hi. Hih pen haksa mahmah ban ah sauveipi, kum a-tulin akiteen khop, khit ciangin damdamin piang thei bek hi. Piang mengmeng nawn lo hi\nI. PAU TUAMTUAM KIGAWMNA PAN PAU NAM KHAT HONG PIAN KHIATNA\n‘Tedim ah i ten khop ciangin pau tuamtuam kigawmna panin Tedim pau hong piang khia hi’ i cih ciangin, “pau-kee tuamtuam, (Teizang, Saizang, Sihzang, Zou, Guite, Thado pau, ctp.,(cihtepawl) kigawmna pan, a-om ngei nai lo, kam-pau thak (Tedim pau), hong piang khia tawm, ‘evolved,’ hi “ cih nopna ahi hi. Ahi thei ding mah hiam?, akizuun mawk hiam? limtak i enpha ding hi.\nBang ci bangin pau nam tuamtuam kigawm khopna pan kam-pau thak nam khat, evolution, tawh hong piang khia tawm thei hiam cih i theih masak kul hi. Hih pen piang mengmeng lo-in, hun sawtpi kisam hi. Mang pau, English, hih bangin ong piang khia ahi hi.\nEnglish pen Germanic peoples ahi, Angles, Saxon, Jutes, Frisii leh Franks-te ban ah Latin pau azang Roman Empire mite tawh Migration hun lai aa kipan kum tul nih dektak sung ki hel zau-in ateen khopna pan un hong piang khia, evolved, kam pau thak, English language, ahi hi.\nHih mite kum tampi sung ong om khop zau uh ciangin 5th Century panin 11th Century dong, ( kum 600) khit ciangin Old English ong piang khia zo pan hi. Tua khit, Middle English pen 11th pan 15th Century dong ( kum 400 ), tua zawh ciangin 15th pan 17th Century dong ( kum 200 ) khit ciangin Early Modern English hong piang pan aa, tuni aa ki zangh Modern English pen 17th Century pan tu ciang , kum 300 val bang hun saupi la hi. A vekin, tua pau nam tuamtuamte kigawmna pan kum 1500 val khit ciangin, tuni aa kizangh English pau piicingtakin, hong suak khia, evolved, zo pan ahi hi. (History of the English language, Wikipedia Encyclopedia; Cecigani Fousto 1981, Mallory, JP 2005 and Simek, Rudolf 2007 te ki-etkak )\nHi bang aa hong pian khiat theih nadingin ateen khop hun lai-un, sumzuak-sumlei, trades, leh Roman galkap sung ah nasepna cihbangin kihel-kigawm khopna hoih mahmah nei uh hi. Lai zong nei khin uh hi. Pau kigawm theih nadingin, trades, sumzuak-sumleina athupipen khat ahi hi. Tua bang hi napi, Angles, Saxon, Jutes, Frisii, Franks leh Latin mite pau kigawmin pau thak nam khat ahi, English, piicingtak aa, ong pian khiat nading kum 1500 val kisam mawk hi.\nTua ahih leh, Tedim ah Zomite i pau tuamtuam kigawmin pau picingtaak khat ahi, ‘Tedim pau’ hong pian khiat nading zah dongin bang tanvei Tedim ah i teeng khawm ngei hiam?, i ‘suulzuih’ ding hi\nCiimnuai aa kipan tu ciang, hun thumin i khen ding hi. 1. Tedim kisat maa, (Pre-Tedim); 2. Tu-maa aa Tedim, ahk.(ahih keh),Tedim Masa (Former Tedim), 3. Tulaitak aa Tedim (Today Tedim) ci-in khenin i en ding hi.\n1. Tedim kisat-maa : ( Pre-Tedim ) : Hih hun pen, Ciimnuai i teen lai 1569 kiim [ Dr E H East-Burma Manuscript, page 123. (1400 kiim a-ummawh zong om hi )] pan Tedim Masa akisat 1750 kum ( pawl khatte’n, 1600 ) sung teng ahi hi. Ciimnuai ah khang giat akiteen khit ciangin mun tuamtuam ah ki lal khia hi. Tu aa Tedim khua mun pawlteng ah nidang pekin, Thahdote, Vaipheite, Guite, Ganghte, Thawmte, Kawmte, mun tuam ciat ah hun tuamtuam sungin nateeng ngei uh hi. Tual gal om hun lai ahih ciangin, khat leh khat kikihta-in teeng khawm lo uh hi. Khuangzang, Sekzang, Phuaizang leh adang mun tuam-tuam ah na teng uh hi. Tedim kisat maa, Pre-Tedim hunin i pau ki gawm lo hamtang ding hi.\n2. Tumaa Tedim ahk. Tedim-Masa : ( Former Tedim ) : Hih pen Tedim kisat pan kipan, Mangkang kumpi-in Tedim ahal ciang sung teng ahi hi. ‘Tedim’ ci aa min aphuak Thadote Guite hi dingin tangthu kan pawlkhat-in um uh hi. Bang hanghiam cih leh, ‘Te’ cih pen Vansangdim bual tui-in nitang lengin ‘te’ cihna hi in, ‘dim’ pen Thado pau-in ‘bual tui’ cihna ahih ciangin, Tedim min Thado-te phuah hi dingin um uh hi. Thadote-in zong tuni dong mah, “Tedim, ko khua hi” ci liuliau lai uh hi.\nGuite Pu Gui Mangin, na sat in Tedim na phuak hi zong kici hi. Zote Pu Em Do in zong sat ngei aa mi dang zong om lai hi. “Khukpi, ko Thawmte khuat hi” ci-in a-angtanpih zong om taleuleu hi. Hih hun sung ii atuung, earlier, lamin kiteeng zeel ahih hangin gal leh sa hangin, ki lawi zeelzeel hi. Anunung lam, later, hun ciang bekin hoih takin kiteeng khawm pan hi. Ahih hangin Mangkang kumpi-in ong hal ciangin hih Tedim Masa ong bei leuleu hi. Zomi kuamah teeng nawn lo in Mangkang kumpi-in hong la hi.\nHih Tedim Masa hun pen (i) Earlier Former-Tedim leh (ii) Later Former-Tedim ci-in i khen ding hi.\n(i) Earlier Former-Tedim : Tedim-Masa ii atuunglam, 1750-1840 : Hih pen,Tedim kisat pan kipan, Pu Kam Hau, Pu Mang Gin leh Pu Khoi Lamte ( atomin, MKK ) makai-in ong uk maa hun teng ahi hi. Tedim kisat maa hunte mah bangin, gal leh sa tam lai ahih manin kiteeng suak zo lo-in kinusia kik zeelzeel hi. Tua ahih manin, “Tedim ah tap kuavei kiluak hi” ci-in khangluite-in na gen uh hi. Teeng suak zo lo-in giatvei na lal uh ahih ciangin, Tedim-Masa ii atuunglam, Earlier Tedim hun sungin zong i pau-te kigawm lo ding hi.\n(2) Later Former-Tedim : Tedim-Masa ii anunung lam, (MKK)te-in ong uk hun, 1840-1889 : Hoihtak leh nuamtakin khuapi lian khat asuah dong Tedim ah amasapen akiteen khop hun ahi hi.\n1800 kiim pawl aa kipan Tedim ah tawmtawmin kiteng kik aa, gal launa hong tawm-zaw ta ahih manin, kilawi nawn lo-in khang to semsem hi. Ahih hangin Pawi gal, Meitei gal ki lauthawng lai simsim ahih manin, Falam gam Dalang hausapa, Pu Khuangceu tawh akimeltheih, Pu Kam Hau, Tedim hausa dingin Mualbem pan kizol aa, 1840 kum aa kipan Pu Mang Gin leh Pu Khoi Lam-te tawh (MKK) ong makaih uh ciangin Dimtui vang khua, inn 300 val aphak dong ngaihmuangtakin Tedim ah kiteng khawm hi. Hih pen minam-kee tuamtuamte Tedim ah kihelzau-in ngaihmuang-takin i ten khop amasapenpen hun ahi hi.\nAhih hangin kum 50 bek sawt hi. 1889 kum ciangin gamkeek Mangkang kumpi-in Tedim haal ( Dr Desmond’s Kelly’s Burma Campaign, page 29 ) ahih manin kinusia-in, ‘Dimtui vang khau-inn 300 val, Tedim – Masa (Former-Tiddim) hong beileuleu ta hi. Tedim khua anunungpen akilawihna ahi hi.\nHih hun tomno, kum 50 sung bekin i pau tuamtuamte kigawmin Tedim pau khat hong piang tawm, evolved, thei lo ding hi. Banghang hiam cih leh ei sangin, atamzaw, sumzuak-sumleina leh lai anei khin, aki helzauzaw, Europe gam mite nangawn kum tul nih dektak ateen khopna sung uah, Mangpau-aluui, Old English, hong pian nading bek nangawn kum 600 val kisam hi. Tua nangawn, apiicing Mangpau, English, hi nai lo lai hi.\nI pau-kee tuamtuamte kigawmin pau nam khat, Tedim pau, hong pian khiat nadingin kum 600 sangin sauvei la zaw kaan lai ding hi. Bang hanghiam cihleh, trades i nei kei hi. Lai i nei kei hi. Amimal mahmah i tawm hi. Kum 50 sung bek kihelzau-in Tedim ah i teeng khawm ngei hi. Tedim-Masa ii anununglam, MKK hun, kum 50 sung bekin, pau nam khat piang khia thei lo ding hi.\n3. Tu-aa Tedim hun : ( Today-Tedim ), 1910 pan tuni dong : A nihveina nuamtak i teen khopna : Gam-keek Mangkang kumpi-in Tedim ong haal ciangin Tedim masa ong bei-in kum sawm nih sung Tedim ah Zomi ateeng om lo-in kinusia hi. 1891 kumin Tedim hong la (KBC), aa, hong tonpih uh anasem Gorkhate, Kala sumbuk bawlte leh Sen inn lam thei khutsiamte bek na teeng uh hi.Tua hunin Tedim ah Golkha pau leh Urdu pau bek kizang hi.\nTu laitak aa i Tedim khuapi ( Today Tedim ) ah, 1910 kiim aa kipanin Zomite tawmtawmin kiteeng kik panpan hi. Tua Zomite, Teizang minam-kee Pu Pau Za Kam, Saizang minam-kee Pu Gin Thual, Pu Thang Langte, leh Khuano minam-kee, Pu Thawng Cin ( tawmvei khit ciangin, ciah kik ) te Tedim ah nateeng masa uh hi.\nLamzang pau ( Lai i neih ciangin Kamhau pau kici ) na zang hi. Pu Pau Za Kam, Teizang pau, Pu Gin Thual leh Pu Thang Langte, Saizang pau, Pu Thawng Cin, Khuano pau na zang ciat uh hi. Tua zawh kum thum, 1913 ciangin, Lamzang pau ahi, Kamhau pau tawh Zolai ki bawl hi.( anuai ah acingzaw-in) Hih kum thum hun sung bekin i kigawmna pan pau athak, Tedim pau hong pianglo ding hi.\nTua hi aa, Tedim ki sat maa aa kipan, Tedim Masa (Former Tedim) hun nih sung ahi zongin, Tuni aa Tedim ( Today-Tedim) hun sung ahi zongin, i pau tuamtuamte kigawmin Tedim Pau hong pian, evolve, theih nading zahin hun, mun leh thu om ngei lo hi.\nII. PAU TUAMTUAM KIGAWMNA PAN AHATPEN TAANG-PAU HONG SUAHNA:\nTu aa ih taang-pau ‘ Tedim pau’ thu i gen ciangin, Lamzang thu gen loh phamawh hi. Banghang hiam cih leh, i taang-pau, Tedim Dialect, pen akhanglui mahmah Lamzang mite pau-awkaih ahi hi. “Lamzang aphat lai-in inn 700 ciang pha in Guite Pu Mang Sum in Ukpi sem hi. A sialkong aa asuan mawng kung tu-in po lai hi” ci-in kum 87 apha Pu Lo Za Khen leh Pu Thang Khen Cinte-in Rev Thang Khawm Pau tung ah 23.05.2014 ni-in a interview-na ah gen uh hi. Tedim inn 300 aphak ma pekin, Lamzang inn 700 na pha khin ahih ciangin, akhanghaam mahmah khua lian khat ahi hi.\nLamzang pen Geeltui tawh ki khan-gual himhim dingin ki-um hi. A mite zong, Teizang, Saizang, Sihzang, Zou, ctp.(cihtepawl); tawh Ciimnuai hun lai pekin a om khinsa, Lamzang minam-kee ahi hi. Tangthu aa kigen, Phucil leh Nan Tal zong Lamzang ah na teng uh hi. Nan Tal asih ciangin a zi, Nei No (Ni No zong kici) in la phuak aa,: “ Nan Tal na han tualzaang ah ee, Sialcing naupang lam nalingling ee//, Nan Tal nong lam ding sang ee “ (Rev. Dr Go Za Kham kiangpan) Hih hun lai pek aa kiphuak lamalte i et ciangin tuni aa Lamzang pau mah na hi khin hi.\nHun khat lai-in Lamzang Hausa Pu Thang Go Guite in a zikik leh a tate nih tawh Losau khua (anihveina) na sat hi (Zomi Encyclopedia- Sia Pum khan Nang) Losau pen Lamzang khua gei hi aa, amite zong Lamzang pan mah ahih ciangin, Lamzangte/Lamzangte Losaute mah ahi hi ( Pu Lo Za Khen 23.05.2014). Tua ahih manin, khanglui, upa mite-in, Lamzang awkaih azang, Anlang, Gawng, Kansau, Lailui, Ngennung, Thangkhal, Tonzang, Tuithang, Suangsaang, ctp., ‘Losau mi – Lamzangmi’ na ci uh hi. ( Pi Ging Zen, No. 1, Pu Vum Tual,. No. 2, Page 6 leh Pu Dam Khupin agen, atupa, Pu Kham Go Pau zakna bang, Pu Kham Zen, ctp. …. )\nLamzang pen awkaih akibatpih, Anlang, Gamlai, Gawng, Lailui, Mauvom, Ngennung, Ngalbual, Taaklam, Tonzang, Tuithang, ctp., khua 30 valte sung ah akhangluipen, a-uhaampen, abulpi, aphungpi ahi hi.\nJ H Cope Topa 1910 kumin Tedim hong tun khit ciangin “ Zolai hong bawlsak ding aa aki pat, hunin Kam Hau uk kici i gam sung ah pau nam 10 val bang na om khin hi. Tuate-in: Teizang, Khuano, Phaileng, Guite, Paihte, Dim, Saizang, Zou, Thahdo, Hualngo, cihte ahi hi. ( ‘Tedim pau tawh Zolai ki bawl cilna’ Pi Luan Za Cing )\nZolai aki bawl ding ciangin, siahkai tingteng, Thahdo, Zou leh Paihte hausa gukte-in Tedim khua sung aa kizangh pau tawh bawl ding adeih uh ciangin, (Pu Ngul Lang’ Diary), Cope Topa-in Tedim khua sung aa kizangh pau tawh hong bawl sak hi. Tedim khua sung ah bang pau kizangh cih, i en ding hi.\nTedim kiim teng ah Gawng, Lamzang, Lailui, Ngennung, Thangkhal khuate leh, Lamzang tawh awsuah akinaipen, Saizang pau azang, Teklui, Lailo, Tualzang, Sezang, leh Saizang khuate-in Tedim uumcihin om diimdiam uh hi. Tedim pen Mangkang Vuandok zum omna leh sumbuk om masakna khua ahih ciangin, vanlei ding, vanzuak ding, zum vai leh apai, ahawh mawkmawk dingin hih khuate panin ki nilehin nisimin Tedim nawksuk-nawkto uh ahih manin, Tedim khua sung ah Lamzang pau leh Saizang pau akizangpen pau ahi hi.\nTua hun, 1910 kiimin Kamhau Uk sung ah, Tedim Pau cih om lo hi. ( Atung ah, Tedim pau tawh Zolai kibawl cilna.) Om hi leh, na kihel hamtang ding hi. Tua ban ah, Mangkang kumpi-in, i ngeinate hong kem suak sak lai-in, siahtung-siahphei zong hong pia sakin, Kamhau upadi zong hong zang sak lai ahih ciangin, ‘Tedim Pau’ om hileh, ‘Tedim Dialect’ na ci ding hi. Tua tham lo-in, Tedim aa omte-in zong na deih, na kal ding uh hi. Om lo ahih manin, Tedim khua sung aa kizangh Lamzang pau tawh Zolai kibawlin,‘ Kamhau Dialect ’ na kici hi.\nPau-kee tuamtuamte lak pan Lamzang pau hong thahatpen hi. Tu-ni aa i Tedim khua sung ah akizang masapen pau khat ahi hi. Cope Topa-in Tedim khua sung ah kizangh Lamzang pau tawh Zolai abawl ciangin, Lamzang mi, Gawngmual khua Sia Cin Lang in na huh hi. ’Kamhau Dialect’ ci-in saang ah kisin sak ahih manin official dialect, hong suak aa, zum lai leh laipai khempeuh Kamhau pau kizangin, i gambup ii taang pau hong suak hi. Tua hun lai-in Kamhau gambup pen tu aa Tedim gam, Tonzang gam leh Kansau gamteng khempeuh ahi hi.\n1948 kum, Independence i ngah khit ciangin, hun hong kikheelin ‘Kamhau’ cih sangin damdamin, i gambup a-uk Vuandok zum omna, ‘Tedim’ hong minthang zaw semsem aa, Subdivision hong suah ciangin ‘Tedim pau’ ci-in ong nung-pian ahi hi.\n’Tedim pau’ cih kammal, tangthu tawh i et ciangin, 1948 khit ciangin damdamin hong piang hi pan aa, khangmoi mahmah hi. Kamhau Gam ii pau-in Kamhau pau ahih mah bangin, Kamhau, Tedim tawh i laih ciangin, ‘Tedim pau’ zong ‘Tedim Gam bup ii, i taang pau ahi hi.\nEt kikna : 1. Earlier part of Former Tedim hun : Kiptak kiteeng lo-in, ‘tap kuavei kiluak’ hi Tap kuavei ki luak ahih ciangin giatvei, gal kitai hi ding hi. I pau kigawm man lo ding hi. 2. Later part of Former Tedim hun : kum 50 sung bek nuamtakin kiteeng khawm hi. Kampau khat kum 50 sung bekin, evolve, thei lo ding hi. 3. Today-Tedim, (Tuni – aa i Tedim), hun : Tedim akiteen zawh kum thum ( 1910-1913) khit ciangin, Kamhau (Losau) pau-in lai i nei hi. Kum thum sungin, Lamzang, Saizang, Teizang pau pan pau nam khat piang khia, ‘evolved’ lo ding hi.\nHih teng i et cing dimdem khit ciangin, ‘Tedim pau’ i cih, pen, akigen mawkmawk bangin “Tedim ah i teen khopna pan ong piang khia pau hi phiingphiing lo hi. Ciimnuai laipekin a-omsa, Lamzang pau hi aa, Phucil, Nan Tal, Nei No-te zong Lamzang pau-in la na kiphuah khin uh hi. (Neino-in Nan Tal a la phuah)\nLamzang – Lamzang minam-kee thu, ka tuah khak ngei thu nih :\n1. Ka neu lai, Tuu-aa Tedim (Today Tedim) ah inn 30 val bek ka phak lai-un, hong peemta, Pi Ging Zen pen numei pilvaang, tangthu-tuanthu athei mahmah nupi khat ahi hi. Amuiciai ciangin, ko Tedim naupangte ong phin thei zeel aa, “ Hei, Tedim naupangte, kiphasak kei un, Lamzang mi ka hi uh! Tedim bulpite ka hi uh maw ! ” hong ci thei zeel hi. Ni khat, Ginpi (Kim Khua Gin) leh ‘NaSuan (Nang Za Suan) hehin “ Lo nei beek kei uh teh; na huan uh lah sau pet kei “ acih uh leh suang tawh deen hong sawm mawkin deel zeenin ka tai keek uh hi. A mau Suangsaang khua pan ong peem uh hi aa, awkaih pen, Lamzang i cih te ahi hi. Tedimte’ bul, ‘Lamzang hi’, ci hi. ‘Tedim pau ii abuipi Lamzang pau hi’ zong, aci hipah hi.\n2. 1948 kum, Independence ih ngah khit ciangin, Tedim gam ah amasa pen Party nih mee tawh kiteelna om aa, tua hun laitakin Pu Vum Tual Tedim hong pai khat tawh kituak hi. Ka pa, Gin Thual, tung. “ Hih pen Thu Hoih Vaihawm Pawl ( THVP ) leh Khamtung Suahtak Vaihawm Pawl ( KSVP ) kiteelna hi aa THVP te pen Lamzang mi – Lamzang mite-in panpih zawdiak in tua lo tengin KSVP panpih uh hi. Kei zong Lamzang mi hi’ng. Ahi zongin ke’n ka mee-tang ……- te pia ning” ci hi. ‘Losaumi ‘ akicih ciangin, suang tawh deen ong sawm pi Ging Zen’ khuapih sa-in kihta sim pian pah ka hih manin ka mangngilh thei ngiat kei hi.\nPu Vum Tual pen Kansau khuate hi aa, Lamzang pau awkaih azang khuate khat ahi hi. Tapidaw suak masa, a khua ah Pawlpi keem sia hi-in Tedim ah Sangmang F O Nelson tawh ki mu dingin hong pai sialin ko inn ong tung den hi. Mite thudot, tangthu aciing mi pil khat zong ahi hi. Kansaute Lamzang mi hi ci hi. Kansaute pau zong Lamzang pau hi aci zong hi pah hi.\nTedim ah i teen khopna panin pau tuamtuam kigawmin Tedim pau hong piang khia tawm hi lo hi. ‘Tedim’ kici kammal a om maa, Ciimnuai hun lai pekin ‘Lamzang mite pau’ ahi hi. 1910 kumin Tedim gam sung aa pau nam sawm a kiciamtehna sung ah ‘ Lamzang pau’ om hi. Tua Lamzang pau Zolai akibawl 1913 kum ciangin, ‘Kamhau pau’ ci-in min kilpia hi.1948 kum nunglam ciangin hun hong kikheelin, damdamin ‘ Tedim pau’ ci-in kikhel leuleu hi.\nMailam ah hih i ‘Tedim pau’ pen ‘ Zopau ‘ icih hun zong hong tung lel ding hi ci-in ka um hi.\nMB,BS., D.O. Sydney, Australia\nHistory Knowledge 1:37:00 PM\nItem Reviewed: Tedim kam ong pianzia kuppihna Rating: 5 Reviewed By: Thang Thawn Tuang Guite


url: =Ruth ii ngal thu a kihel ngawl tangthu sia thukhente hun, kitha kimat hun sung a ki at ahi hi. Ruth sia Moab numei khat hi a, Israel mi khat tawh teang hi. A pasal thi ciang a om vazaak ngei ngawl thumaanna sia a tonupi tungah nei a, Israel te Pathian tung zongah kipiak khiatna nei hi.. A tawpna ah ama in pasal thak khat sia a pasal masate ii mealheak sung pan nga hi. Tabangin ama sia Israelte ii kumpi teng po pan a lianbel David ii pi selawn hong suak hi.\nPathian ii mihingte in ama kung panin a pial uh ciang tuasiatna lianpi piang ci thu sia thukhente tangthu sungah ki at hi. Ngamdang mite zongh Israelte ii Pathian sangah hong kihei leh thupha saangin, a thumaan ama ii mihingte hong suak thei ci thu Ruth in lak hi.\nNaomi sia Ruth tawh Bethlehem ah cia kik 1:1-22\nRuth leh Boaz kisi 2:1-3:18\nBoaz in Ruth ten pui 4:1-22\nElimelech le A Innkuanpuite Moab ngam Theng\n11-2 Khua ngeipi lai, Israel te in kumpi a nei uh maa in, a ngam sungah kialpi hong tung hi. Tua ahikom pasal khat Ephrath be te sung pan, Judah ngam Bethlehem khua a teang Elimelech ci khat om hi, ama in a zi Naomi leh a tapate nii, Mahlon leh Chilion tawh moab ngamah tawmvei sung teang tu in pai hi. Tua munah a ten lai in, 3Elimelech hong thi hi, taciang Naomi sia Moab ngaknute ahi Orpah leh Ruth 4a tenpui a tapate nii taw, taang hi. Kum sawm bang zawkciang 5Mahlon leh Chilion zongh hong thi uh hi, taciang Naomi sia pasal ngawl ta ngawl tawh hong taang hi.\nNaomi le Ruth Bethlehem khua ah hong Heak kik\n6Tua zawk tawmvei ciangin, TOPA in ama ii mite sia thupha pia a, an tam mama la hi ci in Naomi in za hi; tua ahikom a mote nii taw a tenna uh nusia tu hong kinging hi. 7Judah ngam ah cia tu in amate kipan khawm tek ahihang lampi tungah 8ama in amate mun ah, “Cia kik tavun a, na nute uh taw om tavun. Kei tung le a thi sa te tungah nong thuthiam uh bangma in TOPA in no tungah hong thuthiam tahen. 9Taciang TOPA in no ngeal sia pasal nei kikin inn khat veve nei kik tu in hong siam tahen,” ci hi.\nTua ahikom vaithakna in Naomi in a mote nii sia namh hi, ahihang amate kap tu hong kipan a, 10“Heak kik ngawl tu khu hi! Na minam pui te kung zuan tu in pai tu khu hi,” ci uh hi.\n11“Ka tanute awng, na heak kik uh kul tu hi,” ci in Naomi in zo kik hi. “Kei taw banghangin paikhawm nuam nu ziam? Na pasal tu uh tapate vei hing kik thei lai tu hong um nu ziam? 12Cia kik tavun, kei sia pasal nei kik tu in huai lei zo khi hi. Lam et om lai hi ci in tu nitak mama in pasal nei in tapate nei ma leng, 13a khan ngak zo thong tu nu ziam? Hi bang a na ngamtat uh ciang ngualdang na tenpui tu uh hong khak bana tu ziam? Hi ngawl hi, ka tanute awng, tabang sia suak thei ngawl hi ci in na he uh hi. TOPA in kei hong langpan hi, taciang no atu in khuangai mama khi hi,” ci hi.\n14Amate kap tu in hong kipan leleau hi. Tua zawkciang Orpah in a to nupi vaithakna in namh a, cia hi. Ahihang Ruth in a thasua nuam bua hi. 15Tua ahikom Naomi in ama tungah, “Ruth awng, na nuphal nu sia a mite le a pathian kungah zuanin cia zo hi. Ama taw cia khawm tan,” ci hi.\n16Ahihang Ruth in zo a, “Nang hong nusia tu in hong sawl heak in. Hong pai khawm sak po tan. Na paina theampo ah ka pai tu a na tenna po ah ka teang tu hi. Na mite sia keima mite hi tu a, na Pathian sia ka Pathian hi tu hi. 17Na thina po ah ka thi tu a, taciang tua mun sia ka kiphum natu hi tu hi. Thina khat sim ngawl in kei sia nang taw ka kikhen le TOPA in ngimna lian bel kei tugnah hong tung sak tahen,” ci hi.\n18Naomi in Ruth sia ama taw pai khawmt u in a thin nasia tak khensat zo ci in a mu ciang a pau nawn bua hi.\n19Bethlehem a thet dong amte pai uhhi. Amate tua mun a thet uh ciang khuathing bup liinglawng in, numei te in, “Hi sia Naomi hi takpi ziam?” ci in au uh hi.\n20“Naomi hong ci heak vun, Mara hong ci tavun, banghangziam cile Vaanglian Pathian in ka nuntakna sia kha sak hi. 21Hi sung ka nusiat lai in na tam mama ka nei hi, ahihang TOPA in bangma ngawl taw hong cia sak kik hi. TOPA Vaanglianpipa in hong pua nil zo a, ngimna hong puak zo ahi ciang banghang in Naomi hong cici lai nu ziam?\n22Moab mi a monu Ruth taw Naomi ii hong ciana sia tu a bang ahi hi. Bethlehem hong thet hun lai in mangtaang at hun a kipat laitak ahi hi.


url: =Zomi te'n Kum 2000 khit Hiamtawi ding Hanciamna. - Laibu Saal\nHome > Zomi Paltan (Galkap) > Zomi te'n Kum 2000 khit Hiamtawi ding Hanciamna.\nZomi te'n Kum 2000 khit Hiamtawi ding Hanciamna.\n2001 kum pawla kipanin Yangon-a om Zomi khangno pawl khat in gam leh minam vai kikupna Forum no khat kipan uh hi. Tua kipawlna pen Hornbill Group ci uh hi. A tawm pen kha khat khat vei kimu-in holimna nei zel uh hi.\nTua hun laitakin gamthu tawh kisai khangno kipawlna Momno leh sangnaupang kipawlnate om khin hi. Dikonia cih Dikom zong om hi. Ahi hangin hih kipawlna pen laisiangtho saangnaupangte kipawlna hi zaw pian aih manin gamthu lam tawh kinaak zop lua lo uh hi. Siamsin kipawlna ciangin picnic pai, Zomi Nam Ni pawi bawl cih ciang tawh daikai uh ahi manin, minam vai asem nuam taktakte adingin piang thei lo hi. Momno zong a kipat cil lai-in minam vai leh politik lam dingin hong kipat hangin, a sawt ciangin makaite’ lunglulhzia tawh kizui-in a lim a meel hong kikhel toto hi. Thupuak hawm (Kaal 2 khat vei) leh Momno tungpeng pawi kumsimin a pawl uh hi. Tua manin hih gamthu kisapna hangin Hornbill Group kipan khia hi. A kipat cilin mi 6 tawh kipan hi.\n2004 kum ZSYO Thai gamgi ah hong kiphuat ciaingin tua tawh kizopna kipan hi. 2006 kum, April kha sungin ZSYO vaihawmna tawh gamgi ah HG makaite gamthu lam thusinna va nei uh hi. Tua thusinna hun sungin gamsunga a kingah zolo, a kisim kha lo laibute, data, laithupi leh muvite kien kha hi. Tua hangin zong gamthu lam muhna khang bek hilo-in, sep ding a kisap lam tel semsemna leh sepnopna lungsimte hong hat tektek hi.\nTua sung mahin, Kawlgam Saangnaupang Galkap (ABSDF) leh gam minam hiamtawi makai tampi tawh kimuhna om thei ahih manin, alungsimte uh hong hang tektek hi. Kawlgam khangthak tangthu ah galhat pen Deek KNU pualpi ah galvan zatdan thusin leh pawite ah akihel ZSYO pawlmi pawl khat leh HG te a kithuah khak tak uh ciangin, hun khat lai-a a ngaihsut ngeite uh hanciam dingin a thukim uh hi. Ei le ei ki-uk theihna (Self-determination), suahtaakna (Freedom) ngahna dingin hiamtawi-a kipat ding hoih sa tek uh hi.\nTua hun laitakin Kawlgam Zomi sungah hiamtawi kipawlna nih om hi. Chin National Front parti nuai ah Chin National Army om hi. Zomi Reunification Organization nuai ah Zomi Revolutionary Army a om hi. Hih khangnote’ muhna ah, ZRO pen Tedim kampaute’ makaihna ahih mah bangin, a kithukimpih sam hangin, Kawlgam Zomite ading a sep uh om mel sa lo uh hi. CNF in a sep lai sam hangin, thautang sangin huihthau tamzat zaw uh hi. Tedim kampaute sungah zong CNF tungah muhkhialhna nasia lua ahih manin, CNF sungah lut ding hi kisa zo lo hi.\nTua manin ei le ei dingkhia ding cih kithukim hi. Ahih hangin, khangno vive ahihna uh tawh kizui-in kipat pah theih om lo ahih manin, hiamtawi sa kipawlnate kiangah huhna nget ding hoih sa tek uh hi. A omsa kipawlnate tungah gal siamsinna a piakna ding uh genin, galvan pen nung zon ding cih tawh kithumin uh hi. Hih kaal nih kaal thum asawt thusinna a man ciangin, Kawlgam ciah dingte ciahin a pua lama te tawh a lem thei bangin kithuzaak kik dingin kivai khak uh hi.\nGam sunga omte zong khat le nih kikai tuahin hiamtawi ding thu kikuppi-in nei pah uh hi. Gam puate in zong gam minam makai tuamtuam tawh kihona nei-in hanciam tek mahmah uh hi. 2007 kipat lam ciangin, Deekte lampan a van tawh hong huh nung cih a thalawp huai thu a ngah uh hi. Yangon ate bang hih thu hangin nisim phial thukikupna nei-in gal siamsinna kua kiangah ngen ding cih vai thupi khat a om hi. Tam veipi kikup khit ciangin, Tedim kampau mah ZRO tawh kimu-in I ngimna gen sin ni. A pian’ kei leh lah, tua pan mi namdangte kiang gen kik ni, cih thukhupna tawh Vaigam pai ding kisa leuleu uh hi.\nAmasa penin lamsaap tawh buai masa pah uh hi. Makai khat in ke’n a pai lam, a ciah ciangin a dang khat in zong ke’n a ciah lam cih kik pah ahih manin a sum vai uh a lem suak hi. 2007 Febuari, Zomi Nam Ni man ciang kithawi pah uh hi. A pai thei ding a kiteng ciangin mi 4 kiseh pah uh hi.\nTedim-Aizawl lam tawnin Aizawl ah Pa Khup (Chanmari kawn) ah tung uh hi. Tua lai ah ZRO palai Pu Thang Lian Piang in hong dawn tuah pahin, an neek vai ding khempeuh aman vaihawm pah hi. Kha khat sung bang ZRO lutangpi Pu Thang Lian Pau ngakin Aizawl ah om uh hi. Tua sungin Zomi sumbawl, singtangvaak teng tawh kithuahin, Aizawl Bazaal niangtuisai khat ah zingsang sim hih gamthu mah genpi in a nei uh hi.\nPu Thang Lian Pau in Aizawl zin zolo ding a cih ciangin, Aizawl leh Lamka kikal Sialtong camp ah mi 2 pai-in adang nih in Aizawl ah ngak uh hi.\nHih Pu Thang Lian Pau tawh kikupna ah\n(1)Kawlgam sungah nasem dingin galkap a kisapna\n(2)Tua manin gal siamsinna piak ding\n(3)Hih a kiphuan thak pen in ZRO min mah zangin a mau thu tawh nasem thei ding leh\n(4)Thu le la kizasak, kizomin, kisapna ah pawl khat le khat kihuh ding cihte thukim uh hi.\nTongsial paite a tun kik ciangin Aizawla angakte kiang hoihtak gen kikin, lawp thei mahmah uh hi.\nA zingciangin Ex-Mizo National Front uliante tawh amau ex-MNF quarter ah holimna nei suak uh hi. Galvai lian a kigen loh uh hangin, Sanggam unau khat hihna tawh nasep bangbang uh hong panpih ding hi ung, ci’n vaikhakna zong ngah uh hi. Mizoram sungah Kawlgam Zomite’ tuah thute pulaakna nei-in holimna khawl bawl uh hi.\nTua nitaak mahin, palaite zong Kawlgam lam zuan kik pah uh hi. A zingciang, zingsangin Ciau lut suak uh hi. Nawng kaaina om kha leh ci’n Ciau pan kikhenin mawtaw tuam ciat tawh Tedim, Kawlpi zuan kik uh hi. Makaite zong galkap ding mi zong dingin Tedim, Kawlpi ah a khawl suak tawh, Yangon zuan suak tawh nasep kiguan pah uh hi. 2007, Kawl tuibuah pawi a man ciang, tawmtawmin dingkhia-in Tonsimh ah kituah dingin kigel pah hi. Lamsaap dingte zong makaite in ahih thei bangin a mau tumtekin zong ciat uh hi.\nYangon tungkik kim ciangin, upa lam pawl khat tawh kikup kikna nei leuleu uh hi. Tua lai ah upa lam panin hih thu pen luangkhaam leh khantawn sep ding vai ahih ciangin, upa lam pan khat tawh ZRO makaite kikup kik masak ding cih, thu kikhelna hong om hi. Hih thu hangin, gamsung leh Thai gamgi pan makai pawl khat leh upa lampan khat tawh kipsakna nei kik dingin Kawl tuibuah pawi sungin, dingkhia kik leuleu uh hi. Tua lo, a pai ding kigingsate khawl kik phot hi.\nHih anih veina ah mi 6 kihel hi. Pu Thang Lian Pau khawlzin tungnai lo a cih ciangin, Aizawl pai suak nawn lo-in Tonsimh ah ngakkawm in tam phot uh hi. Tua sungin 1990 kum ZNC parti pan kiteelna lut Pu Vungh Za Kap in hih palaipawlte an neek pihin, gam thu lam kikupna, holimna nei thei uh hi.\nTua hun sung mahin Mizoram Congress parti palai Pu Khai in zong anneek samin, Mizoram leh Kawlgam Zomite vai tampi tak kikupna nei thei uh hi. Pu Khai pen Kawlgam lampan Mizoram ah a lalto pawl hi-in, tu-in Mizo politik sungah a tualbial mahmah khat ahi hi.\nTonsimh ah tawl khat a taam khit uh ciangin, Aizawl lam a zuan to uh hi. Tua hun laitakin, Chin National Council khawmpi a om laitak tawh kituakin Kawlgam lam pan ahi zong, leitung mun tuamtuam ah a kithehthang Zomi makai tampi kim uh hi.\nAizawl ah Pu Thang Lian Pau a tunciangin, palaipawl sung pan upapi pa leh khangno lam pan khat tawh kimu masa uh hi. Pu Thang Lian Pua’ genna ah\nZRO in Kawlgam lam tawh kisai galkap battalion khat koih ding gelna om hi.\nTua manin ZRO/ZRA ah Kawlgam Zomite kisam uh hi.\nKawlgam Zomite in ZRO phualpi koihkoihna Vaigam sungah ahi zong nasem ding\nHih battalion thak makai zong Vaigam Zomite hi thei kha ding\nHih battalion sungah galkapte pen Kawlgam Zomi vive hi thei lo ding\nZRO/ZRA cihcih bangin gamta thei bek ding\nZomi sungah galkap nih om thei lo ding cihte ahi hi.\nHih thu teng tawh kisai-in palaipawl zong nitaak ciangin, a ziinbuuk uhah kikum kikin kua mah thukim zo lo uh hi.\nA zingciangin, palaipawl leh Pu Thang Lian Pau te in Orchid Hotel ah zingan neek kawmin holimna nei kik uh hi. Zaanni-a Pu Thang Lian Pau tawh kikupna ah akihel lo khangnote in a dotnopte uh leh ZRO dimmun tawh kisaite dong ciat uh hi. Palaipawl lam panin zaanni-a a kikupna uhah a omsa mah bangin, ZRO lampan apai masak lai uha thukimnate tawh bangmah kisai lo bangin, Pu Thang Lian Pau’ dawnnate hangin ZRO/ZRA kiangpan gal siamsin dingvai khawl dingin genkhia uh hi. Ahih hangin, mailam ah kiteelkhialhna a om lohna ding leh nasepkhop dingin kithukim uh hi.\nHih kimuhna aman ciangin, mun dang ah palaipawl kikupna nei suak uh hi. ZRO lutangpi Pu Thang Lian Pau’ genna sungah – Zomi sung galkap nih om thei lo ding ci napi- nasem khawm ding a cih zel pen muanmawhna a nei uh hi.\nZRA in ZRA pan akakhia pawlte tung a bawlnate uhah gaam mahmah uh hi. Ahih hangin Chin National Army ciang lah bangmah cih lo zel uh hi. Amau ii polisi pen a koi ci dan hiam cih tel khaksa uh hi. Azawh ngapte uh tungah a tuam, a laupiante tungah a tuam cih danin mu uh hi.\nZRO tawh kikupna alem loh ciangin, palaipawl zong a lungsim uh tampi tak kiam uh hi. Ahih hangin, tua laitaka CNC khawmpi sunga kihel makai tampi tawh kihonate hangin alungsimte a hat kik hi. Hih khawmpi sungah CNC sapna tawh kizui-in palai sungpan pawl khat va kihel uh hi. Adangte ahih leh, khat khatin Kawlgam lam zuan kik uh hi.\nTedim leh Kawlpi ah kituah kikin hih hiamtawi ding vai mah kikum kik uh hi. ZRO tawh alem kei leh, kua lam ah nga ding cih kilutuahin gel leuleu uh hi. Kawlgam rivolusian kipawlna a tampen phualsaatna Thai gamgi ah pai-in huhna zon ding thukim uh hi.\nGam sung nasepna tuamtuam hangin, hih gamgi pai ding vai lem thei pak lo hi. 2007 sathau man kahna hangin 88 saangnaupangte a kipat ciangin, gamgi pai ding vai a zia kaai tektek hi. Hih 2007 Kawlbiakna siapite’ rivolusian, Saffron rivolusian sungah makai pawl khat kiman ahih manin, Thaigamgi lam maingat ding vai taksuak zo nawn lo hi.\nHih thuteng pian zawha kipan innkuan sungvai leh thudang tuamtuam hangin makaite zong leitung mun tuamtuam ah kithehthang uh hi. Kawlgam lama a om lai sunsunte zong gamsung nasep tawh buai-in hiamtawi dingvai lam bangmah vaan zo nawn lo uh hi. 2008 kum sungin gamsung lam pan makai pawl khat leh Thai gamgi om makai pawl khat kikup kikin Arakan Student Army makaite tawh gal siamsinna ding gelna a neih uh hangin taksauk zo lo hi.\n2010 kum sungin gamdang phualsaat Zomi kipawlna khat ii panpihna tawh Thai gamgi ah Zomi Independence Army ding khia hi. Atha uh leh bang ciang tung uh cih puaklakkhiatna a om lo hangin, Zomi sung ading gimna tawh Zomi minpua hiamtawi kipawlna khat a om a suak hi.\nBy - Tang Salaia.\nPiankhiatna Taangthu Thuluui/Articles Zomi Paltan (Galkap)\nPiang Zomi July 13, 2016 at 1:58 PM\nTg Salaia,lungleng sak tak cei..\nItem Reviewed: Zomi te'n Kum 2000 khit Hiamtawi ding Hanciamna. Description: Rating: 5 Reviewed By: Cinpu Zomi


url: =Kim Jong Nam ii luanghawm GHKL zato pan kiguksawm ~ ZD :: ZOMI DAILY\nposted on 22 February 2017 at 7:41 pm UTC+9:30 Lomkholna: Malaysia, News, Sawltak, World\nMalaysia KLIA2 vanlengtual ah akisuamlum Kim Jong Nam ii luanghawmpen Chow Kit aom Hospital Kuala Lumpur misikoihna ah akikem ahihi. Tuapa ii aluanghawm pen ki guksawm, kiluhsawm cih kithei ahih manin misiluang koihnateng ah Security khauhtak in kikoih cih tuni in Inspector-General of Police (IGP) te’n genkhia uhhi.\nKL Hospital Mortuary pen kiluhsawm cih kithei ahih manin, Special Forces te’n limtak in cingcip uhhi ci’n Tan Sri Khalid Abu Bakar in genkhia hi. Kuamah hih misi koihna Mortuary sung kimawk lutsakloding, kidal kholhna kigin kholhna tampi kinei hi ci’n Press Conference panin Reporters te tungah agenkhiat ahihi.\nKua in hih misi kepna Mortuary buluhsawm cih amin apuampen genkhia nuamnailo uh a, ahi zongin amipen kitheician khinhi cimawk hi. Reporters te’n adot hangin “We know who they are. There is no need for me to tell you.” ci’n dawngkik hi. Kuan misiluang luhkhiatsawm cih thei ung, ahi zongin notung ah kong genkhiatding kisam nailo cihsan hi.\nNorth Korea gammi misipa Kim Jong Nam ii aluanghawm zong ki lakhiakhin ci’n thulengsawn pawlkhat om ci a, IGP te genkhiatna ah aluanghawmpen Hospital Kuala Lumpur sungmahah omlai cihi. Aluanghawm piakkhiattheih nadingin asipa ii innkuanpih khatteitei aom kul a, tuatawh DNA sitkhawm in akibat leh aluanghawm piakhia panding cih ahihi.\nAsipa ii atapa Kim Han-sol pen apa ii luanghawm lakhiading in Malaysia hongpaiding cihzong kilimgen mahmah a, ahi zongin tudong hongtung nailo cihi.\nKim Jong Nam pen February 13 (Monday) ni in Kuala Lumpur International Aiport 2 (KLIA2) ah aki suamlum hi a, aki suamlupzawh kalkhat vankhin himahleh athu siangthei nailo hi. Malaysia Police te’n hihpa sihna vaitawh muanmawh mi 4 kimankhin a, thunawngkai tampi omtuaklai hi. ZD Sawltak #zomidaily\nPrevious: Malaysia, KK Airport ah Bomb cih kammal azangkha Engineer khat kiman ~ ZD\nNext: Inntung ah asi khat kahlei tawnleh kamsia thei ci’n aluang khautawh khaisuksak ~ ZD


url: =Htoo Ee Lin in ka lawmngaihnu Nu Nu Mang pen akamsia hi ci - Zomi History Htoo Ee Lin in ka lawmngaihnu Nu Nu Mang pen akamsia hi ci - Zomi History\nHome > Zomi News > Htoo Ee Lin in ka lawmngaihnu Nu Nu Mang pen akamsia hi ci\nHih thu ZomiDaily panin kong lak kik uh ahihi.\nTusungteng Online tungah Lengtong Kam Khen tanu leh Htoo Ee Lin te nupa vai alunglut mahmah leh alunghimawh mahmah pawlkhat om ahih manin, akician in atheinuam te adingin Htoo Ee Lin in Official in agenkhiat thute kong suaksak uhhi.\nHtoo Ee Lin ii lawmngaihvai tawh kisai in tulaitak mipi in lunglut mahmah uh a, hihvai tawh kisai in Htoo Ee Lin in gencianna neikhiata hi. January 07, 2015 ni in Mizzima News te tungah Htoo Ee Lin in agenkhiatna ah ka lawmngaih nunungding taktaktawh kaki mukhataktak ta hi ci’n genkhia hi.\n“Lawmngaih taktak khat muta ing. Ka lawmngaihnu pen biakinn ah a innkuan un om uhhi. Pasian thu ummahmah innkuan khat ahihi. Hihbang numei hoih khattawh kaki muhkhakpen amah akamsia ahihi. Ahi zongin kei adingin ka lawmngaih nunungding taktaktawh akimu kahihi” ci’n Htoo Ee Lin in genkhia hi.\nTulaitak Htoo Ee Lin ii agen aki ngaihpih pen Zomi sungah ihtheih mahmah Lengtong Kam Khen ii tanu Nu Nu Mang ahihi. Htoo Ee Lin in agenbehna ah “Ka lawmngaih taktak muzo nailo kahih manin, apatpan kipan phazel in azongzong kahihi. Tutung taktak ahihleh khatpan atawpding ki simsuakthei tading hi. Nu Nu Mang tawh kaki ngaih uhpen kumkhat val phata hi” cihi.\nHtoo Ee Lin pen nidang in Mi Mi Khel tawh kiteng uh a, tanu khat neiman uhhi. Ahi zongin lungsim kituaklo uh ahih manin kikhenkik uhhi. Tuakhitzawh Singer & Model khat ahi Kayah minam Caroline tawh ki ngai leuleu uhhi. 2014 kumsung mahin ki thutuah lohna pawlkhat omzel ahih manin kikhen leuleu uhhi.\nTu’n ahihleh Zomi liapal khat ahi Nu Nu Mang tawh kaki ngai uhhi ci’n Htoo Ee Lin in kiciantak in mipi tungah genkhia hi.\nHtoo Ee Lin pen Kawlgam sungah akithei mahmah, aminthang mahmah lazong asiam mahmah khatin Kawlgam bup in aciapteh ahihi. Akicingkim mi aom hetlo kawmkal lakah hihbang in kiciatna anei khat Zomi te’n mak in ihneihkhak pen hampha hang cithei ziauleng hilello aimaw. Malaysia gamsung diakdiak ah Kawlmi bekthamlo, Rohingya, Rakhine, Kachin, etc… minamdang tuamtuam tawh asimtham in aki thuahthuah Zolia tampitak om hiven. Tuate tawh tehkakleng koi thupizaw nasa a?\nZomi te’n hihvai bang ih genbehnuam laitam maw? Lungdam! ZD Sawltak\nZomi News 10:05:00 AM\nItem Reviewed: Htoo Ee Lin in ka lawmngaihnu Nu Nu Mang pen akamsia hi ci Rating: 5 Reviewed By: Thang Thawn Tuang Guite


url: =Nupa kithutuahna zat siam ni :: ZOMI DAILY\nNupa kithutuahna zat siam ni\nposted on 26 April 2015 at 7:13 pm Lomkholna: Article, DavidTuang\nAnanias-te nupa in a lo zuakna uh sumte pawlkhat imsim uh a, pawlkhat pen sawltakte’ tungah ap uh hi. Hi bang thuman lohna hangin a nupa un pukin sih lawh uh hi(Sawl 5:1-10) Amaute nupa in a kithutuahna uh zangh khial uh hi. A nupa un a hoih zo kei phial zongun khat in a sia lam a ngaihsut lai takin khat in a hoih lamah na zo thei hi leh hi bang thu piang lo ding ahi hi. Amaute kithutuah khialhna hangin a khanggui uh kisutat a, tu le ta zong nei man loin a nuntakna uh bei lawh uh hi.\nHih thu tawh kizomin i nupa nuntakna lungngaihkik ding ka deih hi. Nupa cih pen pumkhat lungsim khat hi hang i ci phial zongin a sia a pha khensiamna tawh nuntak/kalsuan ding thupi mahmah hi. Ka zi/pasal thu ka man’na hi ci-in, a hoih lohnate leh a sia lamlam a geel/sep khaknate ah i thukimpih khak hetlo ding thupi hi. I zi/pasal Pasian’ thu a uuk het kei leh (or) a hoih lamlam a thupi ngaihsut kei leh, ei mahmah in pantah a ama uuk loh bangin ei zong i zuih khak hetloh ding thupi hi. Nupa ki thutuahna hoih mahmah hi. Ahi zongin iki thutuahna pen ahoih lamlam(Pasian’ deihna tawh kituak lamlam) i hihsak ding kisam mahmah hi.\nPasian’ deih lohna lamah kithutuahna nungah, mapai lohna, guallehna, khanggui kisuksiatna leh beimangna in hong zui dinga, Pasian’ deihna lamah ki thutuahna nungah mapaina, gualzawhna, khanggui kizom thupha san’na leh nopsakna cihte in hong zui ding hi. I nupa kithutuahnate bangci lam cih ki-en kikin, puahphat a kul leh kipuah pha a, zop dinga hoih a om leh i zop kawmin Topa’ deihna lamah kalsuan in i mainawt ding hi.\nNupa ki thutuahna a zat siam thei dingin, Topa’n thupha hong pia ta hen. Amen.\nPrevious: Tulaai Leitung Thuthang Tuamtuam Updates April 25, 2015\nNext: Hun nunung leh siatna\nKalaymyo Thuthang Pawlkhat (12 May 2015)\n2014 Myanmar Census vaitawh kisai anunung thukizakna\nNungzui Suahna #2 ~ Dr. Ngul Khan Pau


url: =Thuphangah i cih in…. (Matthew 5:5) :: ZOMI DAILY\nposted on 19 December 2017 at 4:20 pm Lomkholna: Biakna, Dimlunzam, News\nThe bliss of the God-controlled life: Mtt 5:5 ‘A lungnem te in thupha ngahte a hi uh a, amau te in leitung aluah ding uh hi.’\n“Blessed are the meek, for they will inherit the earth.” ‘Meek’ cih kammal pen tu hun mikangte a dingin, gitnatloh vai a ki ngaihsun nunzia khat hi. Mi cih bang bang a ta,mi guallel,bangmah sem theilo, mite ‘khe buan nulna’ (door mat)cih bang in ki mu hi. ‘Meekness’Greek kam in ‘ praus’ ki ci in a ki lawm a ki tuak a nundan hoihna kammal in ki la hi.\n1.Aristotle a kici Greek thungaihsun mipil pa in, ‘meekness’, praote cih pen alanglek mah mah kammal nih kikal ah om hi aci hi.Gentehna in, ‘Orgilote’: nak heh luatna leh ‘aorgesia” : heh ngei vetlo cih ki kal hi a,amah in hih Lai Siangthomun pen hi ci at kik hi.\nThupha ngah i cih in, heh ding hun mantak in heh den a, heh loh nading ah aheh ngeilo mite…ci hi. ( those who always angry at the right time,and never angry at the wrong time).\nTua ahih leh banghun pen heh nading hun aman ding hi a, banghun teh hehlo ding hun a hi ding hiam.Angsungkhual a heh na(selfish anger) i cih pen ei ong ki bawlsiat teh thangpai in hehna hi. Tua bang sangin ong ki hehsak teh maisak in hehloh ding ahi zaw a, a hi zong in, i kim ipam ah mite a ki bawl siat teh heh theihna pen hehding hun man (selfless anger) ki ci hi.Tua banghun in heh theihna pen leitungah a manpha nuntak gamtat hoih mahmah ahihi.\n2. Praus kammal tawh kisai in Greek te zat dang khat na om lai hi. Hih pen inn ah ki khawi ganhing te pattahna, thupiakna te azuih/aman theih na ding leh a thuh kik theih nading un a ki zang kamal hi.A ganhing in ukna aman theih nading pattahna hi. Tua kammal tawh hih Lai siangtho mun a gelh kik hi le hangh;\n‘Thupha ngah i cih in, theihtheihna( instint) anei, lungsim thosak(impluse), veina(passion) khempeuh pen ukna nuai ah ki koihna hi. Thuphangah i cih in, amah leh amah ukna khempeuh nuai ah a om te hi’.\nHih bangin gelh ding hi le hangh, i muh phetin a kisam khat om lai hi. Mi khatpeuh in mihingte han ciam zawhna tawh i zia itongte ukna nuai ah koih cip zawhding cih pen ahizo ngeilo ding thu a hih man in, gen navet a omlo thu ahihi. Pasian ukna sungah a vekin ki pum ap zawhna i neih ciangbekin ama nasepna ah ama deih bangin suakta tak in i sep theihna i nei thei pan ding a, tua in daihna ong pia ding a hihi.\n3.Greek te in hih kammal pen a dangte tawh a manneihna(quality)in tekkakna nei uh hi. Tua ahihman in, Athorized version in ‘hupselokardia’: kiliatsakna lungtang cih tawh a tekkak ciangin, ‘Praotes’ pen true humility; kiniamkhiatna man, in ki phatsakna khempeuh beisiang sak hi ci in a lek khia hi.\nKiniam khiatna omlo in thusin beh theihna om ngeilo hi. I theihlohna te i ki tel masak kei leh kisin beh theilo hi. Quantilian a ki ci Roman laihilh pa in, a sangnaupang mipil te kiang ah, ” Kei a thei nailo hi ingh cih ngaihsutna a neimasa te bek in sangnaupang thupi leh asiampen ahi ding uh hi. Theikhin nei hin a kisa te, kuamahin bangmah ahilh thei non kei hi. Mi kiniam khiatlo te peuhmah sungah itna man teng theilo hi. Kiniamkhiatlo te sung ah biakna man om theilo hi. Biakna man i cih in i thanemna san tak ki mu thei a, a mah ka kisam hi cih theihna ahihi. Mihing i hih lam ki phawk theihna bek in ong bawlpa kiang ong tun zo pan hi a amahlo in bangmah hi thei keng cih kiuhkeuh na ahihi.\nPraotes in kei pen mawhmaisak kisam ingh cih ki phawkna kiniam khiatna lungsim ahihi. Hih Lai siangtho mun pen hi bangin i at kik ding hi.\n‘Thuphangah i cih in, kiniam khiatna ahi; ama haina, thanemna, kisam lai ingh cihna aneite….’\nTopa Zeisu gen in hihbang kiniam khiatna te ahihi. Leitung tangthu te i et kik ciangin mithupi te in amah leh amah kikepna, sikan neihna, khawphawkna, amah leh amah ki theihna cih nunhoih te letsong in a neite uh ahihi. Moses in mihing tampi te amakaih theih na ding in, mi lungduai mah mah khat ahih Number 12 sung ah i mu a, a mah in heh ding hun in a heh thei pa ahihi.\nProverbs 16:32 ah ” Ama lungtang a kem te in khuapi khat alak zawh sangin a hoih zaw hi” ana ci hi.\nGamuk minthang Alexander the Great in, a lawmte tawh zudawn in aom khop laitak in a hehna ki kemzo lo ahih man in a teipi tawh a lawm it pen pa a khawh a athat lum mawk hi.\nLungtomna tawh kuamah ki makaih zo ngeilo ding hi. Ei leh ei ki makaih zo phot in ki uk ki kem zo phot lo in mi makaih ding hi theilo hi. A hizongin mikhat peuh in Pasian ukna deihin a vekpi in kiuk sak leh bek ‘meekness: lungnem’a ki ci kammal bang in nungta theipan ding ahihi. Tua hi leh leitung pen nang ading ahihi.\nTua ahih manin hih Greek kammal ahi ‘praus’ pen mikang pau tawh a ki lek khia thei ding kammal kicing omlo ahi hi. ‘Gentle’ cih kammal zong a kinai khat hi.\nA tawpna ah hih bangin hih Lai siangtho mun i lek khia ding hi. Tua ahih man in,hih atung a thu te gawm in i et ciangin, hih Lai sianghtho mun lian in a deihna in;\n“Thuphangah i cih in, heh hun ding a heh a, heh loh hun in a hehlo te, amah leh amah ki phawkna, ki theihtheihna leh veina aneite, banghanghiam i cih leh amaute pen Pasian ukna sungah abuk abeek in ki ap cip uh a, amau theihlohna, kicin lohna te ki phawkin, kisam aki sa te ahihi. Tua bang mite in, leitung a uk ding uh hi!”\nWilliam Barclay pan tomlak\nPrevious: Yangon, Hlaingtharya ah mawtaw 2 kimaiphut, mi 4 si in 8 liam\nNext: Philippines ah huihpi nawkna hangin misi kibehlap, asi 43, amangcip 45


url: =Kawlgam ah H1N1 Flu natna tawh asi mi 13 phakhinta :: ZOMI DAILY\nposted on 5 August 2017 at 4:23 pm Lomkholna: Health, Myanmar, News, Sawltak\nKawlgambup ah H1N1 natna hangin asi mi 13 phakhinta cih Myanmar’s Ministry of Health and Sports te’n nung Wednesday ni in tangkokhia uhhi. Wednesday ni ciangciang Kawlgambup ah tuapsung damlohna “respiratory tract infections” hangin zato alumpen mi 284 phakhin ci hi.\nTua tuapsung damlo in zato alum mi 284 te lakah mi 99 tepen H1N1 natna angah ahihlam kiciankhin a, tualak ah mi 13 asikhin cihi. H1N1 natna angah te ii Fatality Rate pen 4.5% kici hi.\nMinistry of Health and Sports te’n Kawlgambup ah H1N1 natna akilawhloh nadingin Control Measures aseptheih bangin limsep mahmah uh ci a, August 1 pan August 2 kikal inzong cina mi 39 bang H1N1 Virus angahkha hiam ci’n sitcianna Test kibawl cihi.\nYangon khuapisung aom Waybargi Infectious Diseases Hospital ah H1N1 natna angah cina mi 19 kikem in, tuaban ah Yangon General Hospital ahzong H1N1 natna tawh cina mi 4 mah kikem cihi. Tuciangciang H1N1 natna tawh adamlo cina te tungpanin zato nasem te akilawh cihbang omnailo cihi.\nIrrawaddy Region sung aom Pyapon General Hospital ah makaipi asem Daw Sein Sein zong H1N1 Virus kilawhkha cih kiza hi. Ahi zongin cina te tungpan in akilawh hilo hi ci’n Public Health Department Officials te’n genkhia uhhi.\nTuavai tawh kisai in Dr. Than Htun Win in DVB te tungah agenkhiatna ah Daw Sein Sein pen cina te akepna hangin cina te tungpan H1N1 Virus akilawh hilo hi. Amahpen tawllua, gimlua mahmah ahih manin Immune System thahatlo a, tuahang in H1N1 Virus angahkha hizaw hi ci’n genkhia hi.\nDaw Sein Sein pen Waybargi Hospital ah zatui kibawlding in kipuak a, bangmah huaisialualo kici hi.\nH1N1 Flu Virus pen Swine Flu ci’n zong kithei a, vok leh ak te tungpan in kilawhthei kici ahih manin, tulaitak Kawlgam ah voksa leh aksa kine ngamlo hi. Tuahang in atamzaw in ngasa bekbek kine ahih manin, ngasa pen mantam semsem kici hi.\nChin State sungahzong July kha akipatlampawl akipan H1N1 Flu natna angah mi 10 kimukhia in, tualak ah mi 1 in sihlawhkhin cih Irrawaddy te’n pulakkhia ngeikhin uh a, ahi zongin cina zatolum te maban bangmah kizakbehna omnawnlo hi.\nYangon khuasung aom mipi tezong H1N1 Virus kilau mahmahtek ahih manin muktuam “Mask” kithuah ngeingai cihi. Yangon bek hilo, mundang aom tezong kidop theihding thupi mahmahding hi. Adiakdiak in Chin State sungahzong H1N1 Virus angahkhin tampi kimu cimawk ahih manin, State dangdang leh Region dangdang te sangin alauhuaizaw hongsuak mawk hi.\nHih natna thuthang atheikha nailo, a zakha nailo Zogam aom ih meltheih tanau te gensawnding leh aki doptheih nadingun zaksakding nanglehkei in mawhpuak nei hihang sanggam! Sawltak #zomidaily\nPrevious: Zawhngeu akaplup laitak Video akhahkhia Saudi gammi khat kiman in thukibawl\nNext: Performance ahoihlo nasem te gawtna in ekbuktui dawnsak